title: Billy Dee Williams

text: Williams on esiintynyt monissa muissakin elokuvissa, joista tunnetuin on hänen ääninäyttelynsä elokuvassa "Oedipus" (2004). Yksi hänen huomattavimmista rooleistaan oli Harvey Dent elokuvassa "Batman". Williams uskoi alun perin, että hän pääsisi näyttelemään Kaksinaamaa elokuvan jatko-osaan "Batman Foreveriin". Kuitenkin hänen tilalleen valittiin Tommy Lee Jones.


title: Billy Dee Williams

text: Williamsin televisiossa esiintyminen sisälsi myös vierailijan osan sarjassa "Gideon's Crossing". Hänellä oli myös cameo suositussa sarjassa "Tuho-osasto". Hän esiintyi viidennessä tuotantokaudessa, missä hän esitti Julien kummisetää (Mandy Moore). J. D:n paras ystävä halaa häntä kutsuen häntä "Landoksi". Williams on tunnettu myös esiintyessään mainoksessa, missä mainostetaan Colt 45:tä.


title: Billy Dee Williams

text: Williams esiintyi näyttelijä Marla Gibbsin parina kolmessa tv-sarjassa: "The Jeffersons", "227" ja "The Hughleys".


title: Billy Dee Williams

text: Williams teki erikoisesiintymisen suositussa sketsisarjassa "In Living Color" vuodelta 1990. Hänet nähdään myös pastori Danin roolissa sarjassa "70's Show".


title: Billy Dee Williams

text: Hänellä oli myös cameoesiintyminen sarjassa "Lost", jossa hän esitti itseään. Williams esiintyy myös säännöllisesti sarjassa "Jimmy Kimmel Live!".


title: Billy Dee Williams

text: Hän esitti myös Toussaint Duboisia vuoden 2007 sarjassa "General Hospital: Night Shift". Yksi hänen äskeisistä esiintymisistään oli "Mind of Mencia"-sarjan viidennessä tuotantokaudessa. "Family Guyn" jaksossa "Road to Rupert" nähdään animaatioversio Williamsista.


title: Billy Dee Williams

text: Williams on antanut äänensä Lando Calrissianille pelissä "".


title: Billy Dee Williams

text: Williams on ollut naimisissa kolme kertaa, ensin Audrey Sellersin kanssa, jonka kanssa hänellä on poika Corey (s. 1960). He erosivat joitain vuosia myöhemmin. Williamsin toinen vaimo oli Marlene Clark 1960-luvun loppupuolella ja he erosivat 1971. Williamsin kolmas vaimo oli Teruko Nakagami, jonka hän nai 27. joulukuuta 1972. He saivat tyttären nimeltään Hanako (s. 1973) ja pari erosi vuonna 1993, mutta palasivat yhteen vuonna 1997.


title: Saukonoja

text: Saukonoja on kylä Liedon kunnassa. Se sijaitsee etelään päin kunnan keskustasta. Kylässä oli Saukonojan ala-aste, jossa oli 44 oppilasta lukuvuonna 2016-2017. Koulu lopetti toimintansa vuoden 2017 kesäkuussa, samana vuonna kun koulu täytti 90 vuotta.


title: Kevytvene

text: Kevytvene on painokölitön purjejolla. Ilman oikaisevaa painoköliä kevytvene voi kaatua, mutta kellukkeet pitävät jollan pinnalla. Purjehtija voi nostaa kaatuneen jollan pystyyn omin avuin. Kevytveneet on pääasiassa tarkoitettu päiväpurjehdukseen suojaisille vesialueille ja sisävesille. Kevytveneet soveltuvat erinomaisesti purjehduksen harjoitteluun ja kilpailemiseen, ja suurimmalla osasta niistä retkeily on lähes mahdotonta päiväretkiä lukuun ottamatta. On kuitenkin olemassa retkijollia, kuten Wayfarer, SCAMP, Ilur ja Navigator, joissa voi nukkua ja joilla voi tehdä usean päivän retkipurjehduksia. Monet näistä on lisäksi suunniteltu harrastelijaveneenrakentajille, jotka voivat rakentaa niitä puuvanerista tai jopa aidosta puusta.


title: Kevytvene

text: Kevytvenekilpailu on ratapurjehdusta valvotuissa olosuhteissa suojaisilla vesialueilla rantojen läheisyydessä. Pienin lapsille sekä opetteluun että kilpapurjehdukseen tarkoituttu kevytvene on yhden hengen optimistijolla ja Suomen suurin kevytvene on neljällä miehistöllä purjehdittava E Scow. Nopeimpia kevytveneitä ovat monirunkoiset katamaraanit ja trimaraanit. Yksirunkoisista kevytveneistä nopeimpia ovat ns. skiff-veneet. Näihin kuuluu mm. olympialuokka 49er ja sen junioriversio 29er, jotka ovat suosittuja kilpaveneitä myös Suomessa. Kevytveneitä on Suomessa n. 16.000 kappaletta eli enemmän kuin matkapurjehdittavia köliveneitä tai moottoripurjehtijoita.


title: Kevytvene

text: Suurin osa Olympialaisissa käytettävistä purjeveneistä ovat jollia. Olympiakomitea päättää mitä jollatyyppejä käytetään. Vuoden 2012 Olympialaisissa olivat käytössä seuraavat jollaluokat


title: Kaikki elämän aamut (elokuva)

text: Kaikki elämän aamut on Alain Corneaun ohjaama ranskalainen musiikkielokuva. Se perustuu Pascal Quignardin romaaniin. Elokuva kertoo kahden barokkisäveltäjän, Sainte-Colomben ja Marin Marais’n suhteesta ja heidän erilaisesta suhtautumisestaan elämään ja taiteeseen. Kummankin säveltäjän musiikki sai elokuvan kautta uutta kansainvälistä huomiota. Musiikkitaustan elokuvaan tuotti Jordi Savall yhtyeineen. Marais’n ja Sainte-Colomben lisäksi elokuvassa kuului Francois Couperinin ja Jean-Baptiste Lullyn musiikkia.


title: Kaikki elämän aamut (elokuva)

text: Elokuva voitti seitsemän César-palkintoa.


title: Kaikki elämän aamut (elokuva)

text: "Video-oppaassa" vuodelta 1994 Bello Romano kutsui elokuvaa hienostuneeksi, surumieliseksi ja runolliseksi ja antoi sille neljä tähteä viidestä, mikä vastaa sanallista arviota ”erinomainen”.


title: Srečko Katanec

text: Srečko Katanec (s. 16. heinäkuuta 1963 Ljubljana, Jugoslavia) on slovenialainen entinen jalkapalloilija ja nykyinen jalkapallovalmentaja. Syyskuusta 2018 lähtien hän on toiminut Irakin maajoukkueen päävalmentajana.


title: Srečko Katanec

text: Keskikentällä pelannut Katanec edusti seuratasolla Jugoslaviassa vuosina 1980–1988 Olimpija Ljubljanaa, Dinamo Zagrebia ja Partizania. Hän saavutti Partizanin riveissä Jugoslavian-mestaruuden vuonna 1987. Vuonna 1988 Katanec siirtyi Saksaan Stuttgartin riveihin. Hän oli johdattamassa seuraa UEFA Cupin loppuotteluun vuonna 1989. Samana vuonna Katanec siirtyi Sampdoriaan Italiaan. Hän saavutti seurassa Cup-voittajien cupin voiton vuonna 1990 ja Italian-mestaruuden vuonna 1991 sekä Euroopan cupin loppuottelupaikan vuonna 1992.


title: Srečko Katanec

text: Katanec pelasi Jugoslavian maajoukkueessa vuosina 1983–1990 31 ottelua ja teki niissä 5 maalia. Hän edusti Jugoslaviaa vuoden 1984 EM-kisoissa ja vuoden 1990 MM-kisoissa. Katanec oli myös voittamassa Jugoslavian riveissä olympiapronssia vuoden 1984 kesäolympialaisissa. Slovenian maajoukkueessa hän pelasi vuonna 1994 viisi ottelua ja teki niissä yhden maalin.


title: Srečko Katanec

text: Katanec valmensi Slovenian alle 21-vuotiaiden maajoukkuetta vuosina 1996–1998 ja Goricaa vuonna 1998. Slovenian maajoukkueen päävalmentajaksi hän siirtyi vuonna 1998. Katanec johdatti Slovenian vuoden 2000 EM-kisoihin ja vuoden 2002 MM-kisoihin. Hän jätti tehtävänsä vuonna 2002 riitaannuttuaan joukkueen tähtipelaajan Zlatko Zahovičin kanssa. Vuosina 2002–2003 Katanec valmensi kreikkalaista Olympiakosia. Makedonian maajoukkueen päävalmentajaksi hänet nimitettiin vuonna 2006.


title: Srečko Katanec

text: Katanec sai potkut Makedonian maajoukkuevalmentajan tehtävistä huhtikuussa 2009, kun joukkue oli hävinnyt Alankomaille MM2010-karsinnoissa 4–0. Lisäksi Katanec oli ajautunut riitoihin joidenkin maajoukkuepelaajien kanssa.


title: Srečko Katanec

text: Kesäkuussa 2009 Katanec siirtyi Arabiemiirikuntien maajoukkueen päävalmentajaksi. Hänen johdollaan maan menestys MM2014-karsinnoissa jäi vaisuksi ja Katanec sai potkut syyskuussa 2011.


title: Srečko Katanec

text: Tammikuun alussa 2013 Katanec palasi kotimaansa Slovenian maajoukkueen päävalmentajaksi. Katanec jätti tehtävänsä lokakuussa 2017, kun Slovenia ei ollut selvinnyt hänen johdollaan arvokisoihin.


title: Srečko Katanec

text: Syyskuussa 2018 Katanec allekirjoitti kolmivuotisen sopimuksen Irakin maajoukkueen kanssa.


title: Revonlahden taistelu

text: Revonlahden taistelu oli 27. huhtikuuta 1808 käyty Suomen sodan taistelu Ruotsin ja Venäjän välillä. Ruotsalaisten voitettua yhdeksän päivää aikaisemmin Siikajoen taistelun Klingspor jatkoi vetäytymistä kohti Oulua venäläisten tiukasti seuraamana. Venäläiset olivat leiriytyneet Revonlahdelle kenraali Bulatovin johdolla, jolloin eversti Cronstedt valmistautui hyökkäämään ajaakseen heidät pois. Cronstedt eteni 1 800 miehen voimalla huhtikuun 26. ja 27. päivän välisenä yönä. Samaan aikaan hieman pohjoisempana Adlercreutz hyökkäsi pienellä joukolla venäläistä vartiota vastaan. Tämä yhteenotto pysähtyi aluksi paikoilleen, mutta Adlercreutz onnistui kuitenkin irtautumaan taistelusta.


title: Revonlahden taistelu

text: Seuranneena päivänä ruotsalaiset hyökkäsivät kahdella kiilalla kylään leiriytyneitä venäläisiä vastaan. Oikea sivusta pyyhkäisi yli kaiken venäläisen vastarinnan ja eteni joen vartta pitkin kohti kylää. Samaan aikaan vasen sivusta valmistautui hyökkäämään pappilaa vastaan, jonne Bulatov oli asettanut esikuntansa ja keskittänyt joukkonsa. Pappilan valtaus osoittautui ruotsalaisille vaikeaksi palaksi venäläisten tehtyä kiivasta vastarintaa. Kello kymmenen aikaan ruotsalaiset joukot kuitenkin rynnäköivät pappilaan, jossa tapahtui yhteenoton verinen lopputaistelu.


title: Revonlahden taistelu

text: Taistelun päätyttyä 94 ruotsalaista oli saanut surmansa, ja yli 600 venäläistä oli joko kuollut, haavoittunut tai joutunut sotavangiksi. Voitto Revonlahdella merkitsi Ruotsin perääntymisvaiheen päättymistä, ja alkoi ruotsalaisten koko vuoden 1808 kesän kestäneen vastaoffensiivin vuoro kohti etelää.


title: S/2000 J 11

text: S/2000 J 11 on Jupitera retrogradiseen suuntaan kiertävä epäsäännöllinen kuu. Kuu löydettiin vuonna 2000 ja se luokiteltiin Himalia-ryhmän jäseneksi.


title: S/2000 J 11

text: Kuu katosi löytymisensä jälkeen ja sen on arveltu törmänneen Himaliaan luoden Jupiterille uuden renkaan.


title: Sidney Reilly

text: Sidney George Reilly (oikea nimi Salomon tai Sigmund Rosenblum) (24. maaliskuuta 1873 H’erson tai 24. maaliskuuta 1874 Odessa – 5. marraskuuta 1925 Moskovan lähistöllä) oli Ukrainassa syntynyt seikkailija, huijari ja vakoilija, joka oli Englannin tiedustelupalvelun SIS:n (Secret Intelligence Service) palveluksessa 1900-luvun alussa. Reilly sai mainetta 1920-luvulla kun hänen ystävänsä, englantilainen diplomaatti ja toimittaja sir Bruce Lockhart kirjoitti kuvauksen heidän yrityksestään kaataa Vladimir Leninin bolševikkihallitus kesällä 1918. Reilly vangittiin vuonna 1925 vakoiluretkellään Neuvostoliitossa, johon hänet oli houkuteltu Neuvostoliiton turvallisuuspoliisi OGPU:n soluttaman valejärjestön ”operaatio Trustin” avulla. Hänet teloitettiin vakoilusta, mutta lännessä hänen kohtalonsa pysyi pitkään epäselvänä. Reillyn kuoleman jälkeen julkaistiin "London Evening Standard" -lehdessä artikkelisarja otsikolla "Master Spy", jossa hänen vaiheitaan kuvattiin ihailevaan sävyyn. Väitetään myös, että James Bond -kirjojen tekijä Ian Fleming käytti Reillyä hahmonsa esikuvana.


title: Sidney Reilly

text: Sidney Reillyn syntyperä ja elämänvaiheet ovat säilyneet yhä edelleen pitkälti hämärän peitossa ja hänen elämästään ja saavutuksistaan kertoviin kuvauksiin kannattaa suhtautua tietyin varauksin. Reilly itse kertoi useita erilaisia versioita elämänvaiheistaan eri aikoina ja eri henkilöille. Hän väitti olleensa joko irlantilaisen merimiehen tai irlantilaisen papin poika tai sitten aatelisen, tsaari Aleksanteri III:n hovissa säännöllisesti vierailleen, maanomistajan poika. Reilly kertoi ansainneensa ja sitten menettäneensä useita omaisuuksia elämänsä aikana, olleensa useita kertoja naimisissa ja pitäneensä lukemattomia rakastajattaria.


title: Sidney Reilly

text: Yleisimmin uskotaan että Reilly syntyi Georgi Rosenblum nimisenä Ukrainan Odessassa Mustanmeren rannalla 24. maaliskuuta 1874. Hänen isänsä Grigori Rosenblum oli varakas juutalainen urakoitsija ja puolalainen äiti Paulina Rosenblum oli tunnettu lahjakkaana pianistina. Andrew Cook väitti kuitenkin kirjassaan "Ace of Spies: The True Story of Sidney Reilly" että Reilly syntyi Salomon (Shlomo) Rosenblum nimellä vuotta aiemmin Hersonin alueella Etelä-Ukrainassa. Cookin mukaan Shlomo Rosenblum oli hänen äitinsä Paulina (Perla) Rosenblumin ja tohtori Mihail Abramovitš Rosenblumin avioton poika. Jälkimmäinen oli Paulinan puolison ja Reillyn nimellisen isän Grigori (Hersh) Rosenblumin serkku.


title: Sidney Reilly

text: Sidney Reilly lähti kotoaan kun hänen vanhempansa eivät hyväksyneet pojan seurustelua serkkunsa Felician kanssa. Reilly alkoi opiskella kemiaa Novorossijskin yliopistossa ja oman kertomansa mukaan hän joutui vuonna 1892 Venäjän salaisen poliisin Ohranan pidättämäksi kuljetettuaan päällystakkinsa vuorin alla vallankumouksellisen opiskelijaryhmän "Valistuksen ystävien" salaisia viestejä. Vapauduttuaan Reilly sai tietää isältään Grigorilta että hänen äitinsä Paula oli kuollut ja että hänen todellinen isänsä oli äidin lääkärinä toiminut Mihail Rosenblum. Vaihdettuaan nimekseen Sigmund Rosenblum Reilly kertoi lavastaneensa oman kuolemansa Odessan satamassa ja matkustaneensa sitten jäniksenä englantilaisella laivalla Brasiliaan Etelä-Amerikkaan.


title: Sidney Reilly

text: Brasiliassa Reilly käytti Pedro-nimeä ja työskenteli sekalaisissa töissä: satamatyömiehenä, tietyömiehenä ja plantaasin työmiehenä. Vuonna 1895 Reilly pääsi erään brittiläisen tutkimusretkikunnan palvelukseen kokiksi. Kun vihamieliset intiaanit hyökkäsivät retkikunnan kimppuun Reilly sieppasi erään englantilaisen upseerin aseen ja ampui hyökkääjät kuoliaaksi pelastaen näin retkikuntaan kuuluneen majuri Charles Fothergillin hengen. Palkkioksi teostaan Reillyn väitetään saaneen 1500 punnan palkkion Fothergillilta ja lisäksi hänelle järjestyi brittiläinen passi ja hän pääsi matkustamaan Englantiin. Englantiin saavuttuaan Reilly alkoi esiintyä Sidney Rosenblum nimellä.


title: Sidney Reilly

text: Andrew Cook kiistaa kirjassaan muun muassa Bruce Lockhardtin kirjassa kuvatun Reillyn Brasiliassa oleskelun todenperäisyyden ja väittää että Reilly tuli todellisuudessa Lontooseen joulukuussa 1895 Ranskasta. Ranskassa Reilly ja hänen kumppaninsa venäläinen Jan Voitek olivat 25. joulukuuta 1895 hyökänneet kahden italialaisen anarkistin kimppuun junassa Pariisin Saint-Maur-des-Fossésin esikaupungissa ja ryöstäneet heiltä suuren summan vallankumoukselliseen toimintaan tarkoitettuja rahoja. Toisen anarkistin kurkku oli viilletty poikki ja toinen, Constant Della Cassa nimeltään, heitettiin ulos junasta ja hän menehtyi kolme päivää myöhemmin Fontainbleun sairaalassa ryöstön yhteydessä saamiinsa veitsenhaavoihin. Poliisi sai selville että toisen ryöstäjän tuntomerkit sopivat Reillyyn mutta tämä oli siinä vaiheessa paennut Englantiin.


title: Sidney Reilly

text: Riippumatta siitä tuliko Reilly Lontooseen Ranskasta vai Brasiliasta hän asui joka tapauksessa vuoden 1896 alussa Sigmund Rosenblum nimellä Albert Mansions nimisessä korkeatasoisessa asuintalossa "Rosetta Streetin" varrella Waterloon kaupunginosassa. Asetuttuaan Englantiin Reilly perusti Lontoon Cityyn "Rosenblum & Company" nimisen yrityksen jonka nimeksi 1898 muuttui "Ozone Preparations Company". Yritys valmisti patenttilääkkeitä ja menestyikin pian hyvin mutta Reilly kulutti rahaa ylelliseen elämään, matkusteluun ja uhkapeleihin enemmän kuin yritys tuotti. Rahapulan vuoksi useita kieliä hallitsevasta Reillystä tuli myös palkattu tiedonhankkija Scotland Yardin erikoisosaston johtajan William Melvillen Lontoossa asuvien emigranttien keskuuteen perustamaan tiedusteluverkostoon. Andrew Cookin mukaan Melville johti myöhemmin Englannin salaista palvelua sen toiminnan alkuvuosina ja hän käytti tällöin koodinimeä "M". Reilly hankki Melvillelle tietoja Englannissa asuvista Venäjältä tulleista maanpakolaisista, siirtolaisista, vallankumouksellisista sekä anarkisteista ja hän pääsi vähitellen näin sisään vakoilun maailmaan.


title: Sidney Reilly

text: Vuonna 1897 Reilly tutustui munuaistulehduksesta kärsivään 63-vuotiaaseen varakkaaseen pastori Hugh Thomasiin joka oli kiinnostunut Reillyn yrityksen tarjoamista ihmekuureista. Reilly tutustui myös Thomasin 24-vuotiaaseen vaimoon, Margaret Callaghaniin ja seuraavan puolen vuoden aikana Reillyn toimittaessa pastori Thomasille lääkkeitään heidän välilleen kehittyi suhde. Hugh Thomas muutti testamenttiaan 4. maaliskuuta 1898 niin että hänen vaimostaan tuli testamentin toimeenpanija. Viikkoa myöhemmin Thomas ja hänen sairaanhoitajansa saapuivat Sussexiin Newhavenin "The London and Paris"-hotelliin. Pastori Thomas löydettiin kuolleena vuoteestaan samassa hotellissa 12. maaliskuuta ja tällöin paikalle saapui salaperäinen tohtori T. W. Andrew joka tutki kuolleen ja ilmoitti Thomasin kuolleen influenssan uhrina. Allekirjoitettuaan kuolintodistuksen ja muut asiaankuuluvat paperit tohtori Andrew ilmoitti että tarkempaan kuolinsyyn tutkintaan ei ollut tarvetta ja poistui sitten paikalta.


title: Sidney Reilly

text: Myöhemmin asiaa on tutkittu ja saatu selville että T. W. Andrew nimistä lääkäriä ei löytynyt Englannin vuoden 1897 virallisista rekistereistä ja myös tohtori Andrew'n ulkoiset tuntomerkit vastasivat Reillyn tuntomerkkejä. Thomasin sairaanhoitajaa jonka hänen vaimonsa Margaret oli palkannut oli aiemmin epäilty erään työnantajansa myrkyttämisestä arsenikilla. Thomasin lesken vaatimuksesta hänet haudattiin jo puolentoista vuorokauden kuluttua kuolemasta ja 6 viikon päästä tästä leski peri Thomasin 800 000 punnan omaisuuden. Englannin poliisi ei myöhemminkään tutkinut Thomasin kuolemaan liittyviä epäselvyyksiä.


title: Sidney Reilly

text: Reilly meni naimisiin Thomasin lesken kanssa neljä kuukautta myöhemmin 22. elokuuta 1898 ja he muuttivat Lontoon Hyde Parkissa Upper Westbourne Terracen varrella sijainneeseen uuteen taloonsa. Tässä yhteydessä Reilly myös luopui Sigmund Rosenblum nimestä ja alkoi käyttää tästä lähtien Sidney George Reilly nimeä. Väitetään että William Melville järjesti Reillylle hänen uuden henkilöllisyytensä helpottaakseen Reillyn tulevia tehtäviä Venäjällä ja Kaukoidässä.


title: Sidney Reilly

text: Reilly matkusti kesäkuussa 1899 vaimonsa kanssa Venäjälle käyttäen Britannian passia ja uutta henkilöllisyyttään. Andrew Cookin mukaan tämä äkkilähtö johtui siitä että Reilly oli ollut mukana rikollisjoukossa joka oli valmistanut Englannissa vääriä ruplanseteleitä ja levittänyt niitä Venäjän länsiosissa. William Melville järjesti sitten Reillyn pois maasta ettei hän joutuisi pidätetyksi jolloin hänen toimintansa Scotland Yardin urkkijana olisi myös paljastunut. Väitetään että sillä välin kun Margaret Reilly jäi Pietariin Reilly itse matkusti Kaukasuksen alueelle hankkimaan tietoa alueen öljyesiintymistä ja muista luonnonvaroista. Tämä Reillyn tiedustelutehtävä liittyi Englannin ja Venäjän väliseen "suureen peliin", kamppailuun Keski-Aasian, Persian ja Afganistanin hallinnasta. Reilly luovutti matkalta palattuaan kokoamansa tiedot Englannin hallitukselle ja sai palkkionsa tehtävän suorittamisesta.


title: Sidney Reilly

text: Reilly on kertonut myös esiintyneensä buurisodan aikana venäläisenä asekauppiaana voidakseen vakoilla hollantilaisten buureille tekemiä asetoimituksia.


title: Sidney Reilly

text: Reilly saapui vaimonsa kanssa vuonna 1901 Port Arthurin satamakaupunkiin Mantšuriaan toimien aluksi osakkaana eräässä puutavarayrityksessä. Hän alkoi myös työskennellä ystävänsä Moisei (Moses) Akimovitšin vienti- ja tuontifirmassa. Tällä yrityksellä oli liikeyhteyksiä ympäri maailman ja se toimitti huomattavia määriä erilaista materiaalia Port Arthuria asemapaikkanaan vuodesta 1898 pitäneelle Venäjän Tyynenmeren laivastolle. Reilly ja Ginsburg kävivät kauppaa sekä venäläisten että japanilaisten kanssa ja heidän väitetään myös välittäneen tiedustelutietoja kummallekin osapuolelle. Tammikuussa 1904 Reillyn ja hänen kiinalaisen insinöörituttavansa Ho-Liang-Shungin väitetään anastaneen Port Arthurin sataman puolustussuunnitelmat ja myyneen ne Japanin laivastolle. Näiden tietojen avulla Japanin laivaston hävittäjät olisivat onnistuneet kiertämään sataman suojaksi lasketut miinakentät ja hyökkäämään menestyksellä satamassa olleiden Venäjän laivaston aluksien kimppuun.


title: Sidney Reilly

text: Historioitsija Winfried Ludecken mukaan Reilly lähti heti Venäjän-Japanin sodan puhjettua helmikuussa 1904 Port Arthurista Anna-nimisen rakastajattaren kanssa ja kävi Japanissa hakemassa palkkion suorittamistaan tehtävistä. Kesäkuussa 1904 Reilly oli Pariisissa ja tapasi tällöin William Melvillen jonka hän oli viimeksi nähnyt vuonna 1899 lähtiessään Lontoosta Venäjälle. Melville oli tässä vaiheessa jo Englannin tiedustelupalvelun MI5:n johtajana ja hänellä olikin jo tarvetta Reillyn kyvyille.


title: Sidney Reilly

text: Reillyn avioliitto hajosi myös näihin aikoihin. Reilly oli jatkuvasti uskoton vaimolleen eikä hän enää myöskään tarvinnut tämän taloudellista tukea. Margaret Reilly palasi syksyllä 1903 Port Arthurista Englantiin mutta avioliitto jäi kuitenkin muodollisesti voimaan.


title: Sidney Reilly

text: Vuonna 1904 Englannin amiraliteetti ennusti että öljy tulisi tulevaisuudessa ohittamaan kivihiilen Englannin laivaston alusten polttoaineena. Tässä yhteydessä he saivat selville että William Knox D'Arcy oli hankkinut itselleen Persian hallitukselta arvokkaan toimiluvan öljynetsintään Persian eteläosissa ja että hän oli myös käymässä vastaavanlaisia neuvotteluja Mesopotamian öljyoikeuksista Turkin hallituksen kanssa. Amiraliteetti käynnisti nyt toimet joilla pyrittiin saamaan D'Arcy myymään nämä oikeutensa Englannin hallitukselle kilpailijoina toimineen ranskalaisen Rotschildin suvun asemesta.


title: Sidney Reilly

text: Lochardt kuvaa kirjassaan kuinka Reilly Amiraliteetin toimeksiannosta etsi D'Arcyn käsiinsä Etelä-Ranskasta. Reilly nousi Rotschildien huvipurteen katoliseksi papiksi naamioituneena ja onnistui suostuttelemaan huvipurrella olleen D'Arcyn lopettamaan neuvottelut Rotschildien kanssa ja lähtemään Englantiin tekemään sopimusta Amiraliteetin kanssa. Andrew Cookin mukaan Reilly oli kuitenkin tapahtuma-aikana helmikuussa 1904 ollut vielä Port Arthurissa ja D'Arcyn suostuttelun hoitivat todellisuudessa William Melville ja englantilainen tiedusteluvirkailija Henry Curtis Bennett. Reillyn tiedetään kuitenkin pian D'Arcyn tapauksen jälkeen varmuudella oleskelleen Ranskan Rivieralla lähellä sitä paikkaa, jossa Rotschildien huvipursi oli ankkuroituna joten hän saattoi olla jollain tavoin asiassa mukana. Pian sen jälkeen kun D'Arcyn asia oli saatu päätökseen Reilly matkusti Brysseliin ja sieltä edelleen Pietariin jonne hän saapui tammikuussa 1905.


title: Sidney Reilly

text: Lockhardt kertoo kirjassaan kuinka Reilly hankki vuonna 1909 Frankfurtin kansainvälisen ilmailunäyttelyn (Internationale Luftschiffahrt-Ausstellung) aikana saksalaisten äskettäin kehittämän uudentyyppisen magneeton. Näyttelyn viidentenä päivänä eräs saksalainen lentokone syöksyi maahan lentäjän saadessa surmansa. Koneen moottorissa käytettiin uudentyyppistä magneettoa ja heti onnettomuuden tapahduttua lentäjinä esiintyneet Reilly ja eräs toinen Englannin tiedustelupalvelun agentti riensivät koneen hylyn luo, irrottivat magneeton moottorista huomiota herättämättä ja kiinnittivät sen paikalle toisen magneeton. Reillyn kumppani tutki sitten magneeton ja teki siitä nopeasti yksityiskohtaiset piirrokset. Myöhemmin he palauttivat taas alkuperäisen magneeton lentokonesuojaan vietyyn koneen hylkyyn.


title: Sidney Reilly

text: Andrew Cookin tutkimuksen mukaan kyseisen ilmailunäyttelyn aikana ei tapahtunut mitään lento-onnettomuuksia ja koko juttu on siis tässä muodossa sepitetty. Reilly oli kyllä kiinnostunut ilmailusta ja osallistui sekä Franfurtin näyttelyyn että myös Pietarissa 1911 pidettyyn ilmailunäyttelyyn. Hän osallistui myös ilmailun kehittämiseen Venäjällä Krylia (Siivet)-nimisen yhtiön kautta ja hankki Pietarin läheltä maa-alueen lentokenttää varten.


title: Sidney Reilly

text: Vuonna 1909 Saksa oli kiihdyttämässä asevarusteluaan ja Englannin hallitus halusi saada tietoa minkä tyyppisiä aseita saksalaisissa asetehtaissa valmistettiin. Lockhardtin kertoman mukaan Reilly saapui Esseniin Saksaan 1909 esiintyen Baltiasta kotoisin olevana Karl Hahn -nimisenä telakkatyöläisenä. Reilly oli tätä tehtävää varten opetellut hitsaamaan eräässä sheffieldiläisessä metallitehtaassa. Reilly palkattiin Kruppin tehtaalle hitsaajaksi ja hän liittyi pian myös tehtaan omaan palokuntaan. Reilly sai palokuntaa johtavan tehtaan työnjohtajan vakuuttuneeksi siitä että palokunta tarvitsisi tehtaan pohjapiirustukset nähdäkseen niistä vesipostien ja sammutusvälineiden sijoituspaikat. Työnjohtaja toikin pohjapiirroksen palokuntalaisten nähtäväksi ja piirroksen perusteella Reilly onnistui samaan selville missä tehtaan valmistamien aseiden suunnitelmia säilytettiin.


title: Sidney Reilly

text: Reilly tunkeutui eräänä aamuyönä siihen toimistoon jossa asepiirustuksia säilytettiin tiirikoimalla toimiston oven auki. Kesken kaiken työnjohtaja yllätti Reillyn mutta Reilly onnistui kuristamaan hänet kuoliaaksi ja saattoi sitten anastaa suunnitelmat. Hän matkusti heti junalla Essenistä Dortmundiin ja päästyään siellä turvalliseen paikkaan leikkasi paperit neljään osaan ja lähetti ne sitten erillisinä postilähetyksinä. Vaikka yksi lähetys ei olisikaan tullut perille olisi kolmesta muusta pystytty päättelemään asesuunnitelmien merkitys. Andrew Cook suhtautuu kirjassaan skeptisesti tähän tapaukseen mutta toteaa kuitenkin että Karl Hahn niminen henkilö oli todella tuohon aikaan kyseisen tehtaan palveluksessa ja tehtaalla oli myös oma palokunta.


title: Sidney Reilly

text: Samana vuonna Reilly saapui Istanbuliin jossa hän onnistui pääsemään saksalaisen Blohm & Vossin telakan paikalliseksi edustajaksi lavastettuaan edeltäjänsä syylliseksi erään telakan salaisen raportin vuotamiseen julkisuuteen. Reilly hankki nyt telakalle merkittävän tilauksen Turkin laivastolta ja kerättyään välityspalkkionsa poistui Turkista.


title: Sidney Reilly

text: Reilly toimi seuraavina vuosina laivameklarina Pietarissa ja täällä hän tutustui 1910 22-vuotiaaseen Nadine (Nadezhda) Zalesskyyn joka oli ukrainanjuutalainen ja jonka suku oli alun perin lähtöisin Sveitsistä. Zalesskyn isä ja veljet palvelivat upseereina Venäjän armeijassa ja tätä kautta Reilly onnistui luomaan uusia hänelle hyödyllisiä liikesuhteita. Reilly oli Pietarissa Blohm & Vossin telakan edustajana, harjoitti teollisuusvakoilua sen hyväksi ja hankki myös telakalle tilauksia Venäjän laivastolta. Reilly oli onnistunut luomaan suhteet Venäjän laivastoministeriin amiraali Gregorovitšiin tämän adjutanttina toimineen luutnantti Petr Zalesskyn avulla.


title: Sidney Reilly

text: Richard Deaconin kirjassa "History of the Russian Secret Service" mainitaan että Reilly olisi huhtikuussa 1912 saanut Venäjän Ohranalta tehtäväksi tutustua tunnettuun kansainväliseen asekauppiaaseen sir Basil Zaharoffiin ja laatia hänestä henkilöprofiili. Reillyn elämäkerran kirjoittaja Richard B. Spence väittää että tällöin Reilly olisi Zaharoffilta oppinut "le systeme"-nimisen strategian jolla jonkin konfliktin eri osapuolia pelautetaan toisiaan vastaan oman taloudellisen hyödyn maksimoimiseksi. Andrew Cook puolestaan kiistää kirjassaan että Reillyn ja Zaharoffin välillä olisi ollut mitään kontakteja.


title: Sidney Reilly

text: Ensimmäisen maailmansodan alettua Reilly muutti Venäjältä New Yorkiin ja ryhtyi asekauppiaaksi toimittaen Venäjän armeijalle aseita ja ammuksia amerikkalaisilta ja japanilaisilta valmistajilta. Reilly rikastui näillä kaupoilla saaden niistä useiden miljoonien dollareiden välityspalkkiot. Helmikuussa 1915 Reilly meni naimisiin pitkäaikaisen rakastajattarensa 29-vuotiaan Nadine (Nadezhda) Zalesskyn kanssa vaikka hänen avioliittonsa Margaret Reillyn kanssa oli edelleen muodollisesti voimassa. Reilly asui vuosina 1915–1917 New Yorkissa toimien johtotehtävissä "Allied Machinery Company"-nimisessä yrityksessä joka toimitti ammuksia, koneiden osia ja muita tarvikkeita liittoutuneille.


title: Sidney Reilly

text: Vuonna 1917 Reilly matkusti Kanadaan Torontoon ja värväytyi siellä Kanadan kuninkaallisten ilmavoimien (Royal Flying Corps, RFC) palvelukseen. Reilly oli koulutettavana Toronton sotilasilmailukoulussa (School of Military Aeronautics) ja hänet lähetettiin sitten Englantiin.


title: Sidney Reilly

text: Reillyn kerrotaan hypänneen useita kertoja laskuvarjolla saksalaisten linjojen taakse sekä Belgiassa että myös Saksan maaperällä. Hän esiintyi talonpoikana tai toipumislomalla olevana haavoittuneena saksalaisena sotamiehenä tai upseerina. Erään tällaisen toimeksiannon aikana Reilly liikkui kolme viikkoa saksalaisena upseerina esiintyen keräämässä tietoa saksalaisten tulevasta suurhyökkäyksestä.


title: Sidney Reilly

text: Lockhartin salaliitoksi kutsuttu suunnitelma kaataa Vladimir Leninin bolševikkihallitus Venäjällä ja surmata Lenin oli suurisuuntaisin ja uskaliain hanke jossa Reilly oli mukana. Reilly oli tullut vuoden 1918 alussa Sir Mansfield Smith-Cummingin (tunnettiin koodinimellä "C") johtaman Englannin tiedustelupalvelun tehtäviin ja maaliskuussa 1918 hänet lähetettiin Moskovaan.


title: Sidney Reilly

text: Reilly saapui Murmanskiin, joutui siellä joksikin aikaa pidätetyksi mutta pääsi jatkamaan matkaansa ensin Pietariin ja sitten Moskovaan. Heti Moskovaan saavuttuaan Reilly meni suoraan Kremliin sanoen olevansa Englannin pääministerin David Lloyd Georgen lähettämä edustaja ja halusi tavata Vladimir Leninin. Reilly ei päässyt Leninin puheille mutta sai tavata tämän avustajan Vladimir Bruevitšin. Reillyn toimeksiantajat arvostelivat häntä myöhemmin tästä uhkarohkeasta tempauksesta mutta Reilly kiisti koko asian myöntäen vain käyneensä Kremlissä tuona päivänä.


title: Sidney Reilly

text: Toukokuussa 1918 Englannin tiedustelupalvelun agenttina toiminut Bruce Lockhart ja Sidney Reilly tapasivat useita kertoja kenraali Boris Savinkovin joka johti Isänmaan ja Vapauden puolustuksen liittoa ja oli toiminut Aleksandr Kerenskin väliaikaisen hallituksen sotaministerinä. Savinkov oli aiemmin kuulunut sosialistivallankumouksellisiin ja hän oli yksi bolsevikkien päävastustajista. Näiden tapaamisten jälkeen Lockhardt ja Reilly ottivat yhteyttä Savinkovia lähellä toimiviin ryhmiin järjestäen näille toiminnan rahoitusta ja loivat kontaktit myös Yhdysvaltain ja Ranskan Moskovan konsulaattien tiedusteluvirkailijoihin.


title: Sidney Reilly

text: Kesäkuussa 1918 joukko bolševikkeihin tyytymättömiä latvialaisia sotilaita otti Pietarissa yhteyttä bolsevikkien vastustajiin. Nämä latvialaiset ohjattiin Englannin sikäläisen laivastoasiamiehen kapteeni Cromien ja turkkilaisena Constantine-nimisenä kauppiaana esiintyvän Reillyn puheille. Koska latvialaiset joukot olivat bolševikkien "pretoriaanikaartia" ja vastasivat muun muassa Kremlin turvallisuudesta Reilly päätteli että heidän mukanaolonsa olisi välttämätöntä jotta salaliitto onnistuisi ja niinpä Reilly järjesti tapaamisen latvialaisten ja Lockhardtin välillä Englannin lähetystössä Moskovassa. Tässä vaiheessa Reilly suunnitteli jo vallankaappaamista bolševikeilla ja hän teki myös listan niistä venäläiskenraaleista jotka olisivat valmiit liittymään kaappaajiin.


title: Sidney Reilly

text: Kesken kaappauksen suunnittelun englantilaiset joukot nousivat maihin Arkangelissa 4. elokuuta 1918. Operaation tarkoituksena oli estää saksalaisia joukkoja saamasta haltuunsa Luoteis-Venäjällä sijaitsevia liittoutuneiden sotatarvikevarastoja. Bolševikit pitivät kuitenkin maihinnousua itseään vastaan kohdistuneena ja he tekivät kostoksi ratsian Englannin lähetystöön 5. elokuuta 1918 keskeyttäen samalla Reillyn ja Lockhardtin siellä käymän neuvottelun kaappauksesta latvialaisten ja Savinkovin järjestön edustajien kanssa. Reilly piti 17. elokuuta useita kokouksia latvialaisrykmenttien päälliköiden kanssa ja otti yhteyttä myös toiseen Venäjällä toimineeseen englantilaisagenttiin, kapteeni George Hilliin. Näissä kokouksissa sovittiin että kaappaus tapahtuisi 6. syyskuuta 1918 samaan aikaan kun Moskovan Bolšoi-teatterissa oli käynnissä kansankomissaarien neuvoston ja Moskovan neuvoston kokous jossa myös Lenin ja Lev Trotski olisivat paikalla.


title: Sidney Reilly

text: Tapahtumien kulku muuttui kuitenkin yllättäen kun eräs kadetti ampui Pietarin Tšekaa johtaneen Moisei Uritskin 30. elokuuta 1918. Samana päivänä sosialistivallankumouksellisiin kuulunut Faina Kaplan haavoitti Leniniä ampumalla juuri kun tämä oli lähdössä Michelsonin tehtaalla Moskovassa pidetystä kokouksesta. Tšeka piti tätä suurena bolševikkien vastaisena salaliittona ja käynnisti punaisen terrorin jonka aikana tuhansia bolsevikkien vastustajia pidätettiin ja teloitettiin. Bolsevikit pidättivät myös agenteiltaan saamiensa listojen perusteella Lockhartin ja Reillyn vallankaappaushankkeessa mukana olleet henkilöt ja hyökkäsivät Britannian Pietarin-lähetystöön. Vastarintaa yrittänyt kapteeni Cromie sai surmansa ja Bruce Lockhardt pidätettiin. Reillyn kuriireina käyttämät Elizaveta Otten ja Maria Fride sekä Reillyn rakastajatar Olga Staržeskaja olivat myös pidätettyjen joukossa. Lockhart vaihdettiin myöhemmin Lontoossa pidätettyyn bolševikkien edustajaan Maksim Litvinoviin.


title: Sidney Reilly

text: Kaappaussuunnitelmat julkaistiin 3. syyskuuta Venäjän lehdissä ja Tšeka teki ratsian kaappauksen pääsuunnittelijana pidetyn Reillyn piilopaikkaan. Reilly onnistui kuitenkin välttämään pidätyksen ja meni tapaamaan toista SIS:n agenttia, kapteeni Charles Hilliä. Hill ehdotti että Reilly poistuisi Venäjältä Ukrainan kautta käyttäen hyväksi englantilaisten agenttien siellä toimivaa verkostoa. Reilly piti kuitenkin parempana Suomen kautta kulkevaa lyhyempää mutta vaarallisempaa reittiä. Reilly poistui Moskovasta Saksan suurlähetystön käyttöön varatussa junanvaunussa esiintyen baltiansaksalaisena. Päästyään Kronstadtiin hän matkusti sieltä laivalla Helsinkiin ja edelleen Tukholmaan ja saapui lopulta Lontooseen 8. marraskuuta 1918. Bolsevikkien vallankumoustribunaali tuomitsi sekä Lockhartin että Reillyn poissaolevana kuolemaan vallankaappausyrityksen vuoksi ja määräsi että tuomio tulisi panna toimeen heti jos jompikumpi saataisiin kiinni Venäjän maaperältä. Reillyn osalta tämä toteutuikin vuonna 1925. On myös väitetty että koko vallankaappaushanke olisikin ollut bolsevikkien itsensä alkuun panema ja Reilly olisi toiminut siinä kaksoisagenttina.


title: Sidney Reilly

text: Saavuttuaan Lontooseen Reilly ja toista reittiä Venäjältä paennut Hill tekivät selkoa tapahtuneesta tapaamisessa Sir Mansfield Smith-Cummingin kanssa. Joulukuussa 1918 he lähtivät jo takaisin Venäjälle tällä kertaa englantilaisina kauppavaltuutettuina esiintyen. Heidän tehtävänään oli nyt hankkia tietoa Mustanmeren rannikkoalueista Pariisissa järjestettävää rauhankonferenssia varten sekä arvioida alueen poliittista ja sotilaallista tilannetta. Reilly ja Hill saivat tekemistään palveluksista Military Cross-kunniamerkin 22. tammikuuta 1919. Reilly palasi Etelä-Venäjältä maaliskuussa 1919.


title: Sidney Reilly

text: Saatuaan tehtävän suoritettua Reilly palasi lopulta New Yorkiin Nadine-vaimonsa luo. He erosivat kuitenkin jo melko pian ja Reilly solmi uuden avioliiton Caryll Houselanderin kanssa. Avioero ja samanaikaan tapahtunut liikekumppanuuden purkaantuminen aiheutti kuitenkin Reillylle rahanmenoa ja hän joutui myymään huutokaupalla Napoleon-aiheisen taidekokoelmansa American Art Galleryssä New Yorkissa. Seuraavaksi Reilly lähti Puolaan, jossa oli parhaillaan käynnissä sota Puolan ja Neuvosto-Venäjän välillä.


title: Sidney Reilly

text: Puolassa Reilly tapasi taas Boris Savinkovin jonka kanssa hän alkoi kehitellä uutta suunnitelmaa bolševikkihallituksen kaatamiseksi. Reilly sijoitti hankkeeseen omia rahojaan ja hankki myös rahoitusta SIS:ltä ja yksityisiltä rahoittajilta. Suunnitelmat eivät kuitenkaan toteutuneet ja lopulta Englannin tiedustelupalvelu SIS päätti vuonna 1922 katkaista kaikki suhteensa Reillyyn. Syynä oli muun muassa se että Reilly oli esiintynyt laivaston upseerina ja hankkinut myös luvatta Boris Savinkoville viisumin Englantiin.


title: Sidney Reilly

text: Reilly muutti Prahaan ja käynnisti siellä patenttilääkkeiden valmistuksen ja myynnin. Tällä kertaa hänen liiketoimensa eivät kuitenkaan sujuneet ja pian myös avioliitto Caryllin kanssa päättyi eroon. Reilly ei kuitenkaan lannistunut vaan jo joulukuussa 1922 hän meni kihloihin tapaamansa varakkaan eteläamerikkalaisen lesken Pepita Bobadillan kanssa ja toukokuussa 1923 Reilly solmi hänen kanssaan neljännen avioliittonsa.


title: Sidney Reilly

text: Reillyn väitetään olleen mukana yhdessä Arthur Maundy Gregoryn kanssa järjestämässä vuonna 1923 niin sanottua Zinovjev-kirjettä, jonka sanotaan aiheuttaneen seuraavana vuonna vaalitappion Englannin työväenpuolueelle.


title: Sidney Reilly

text: Syyskuussa 1925 Tšekan seuraajaksi tulleen OGPU:n edustajat onnistuivat houkuttelemaan Reillyn Neuvostoliittoon. He väittivät että Neuvostoliitossa toimi salainen vastavallankumouksellinen järjestö Trusti ja tarjoutuivat järjestämään Reillylle tapaamisen Trustin johtajien kanssa jos hän saapuisi itse Neuvostoliittoon. Reilly sai tiedon asiasta entisen SIS-kollegansa Ernest Boycen kautta ja hän matkusti Pepitan kanssa Pariisiin tapaamaan Boycea ja hankkimaan lisätietoja Trustista. Reilly lähti sitten Helsinkiin ja jatkoi matkaansa edelleen Neuvostoliittoon saamistaan varoituksista huolimatta. Hänen rajanylityksensä Neuvosto-Venäjän puolella järjestänyt suomalaistaustainen rajavartioupseeri Toivo Vähä oli todellisuudessa OGPU:n palveluksessa ja tiedotti esimiehilleen Reillyn saapumisesta. Heti Reillyn ylitettyä Suomen rajan Rajajoella 25. syyskuuta OGPU:n miehet pidättivät hänet. Paikalla järjestettiin ammuskelu, jotta Reillyn rajalle saattaneet olisivat luulleet hänen joutuneen ammutuksi heti rajan ylitettyään. Todellisuudessa Reilly kuljetettiin kuulusteltavaksi Moskovaan Lubjankan vankilaan. Osana lavastusta myös Vähä vangittiin ja ilmoitettiin teloitetuksi petturina, vaikka todellisuudessa hänet palkittiin ja siirrettiin uuden henkilöllisyyden saaneena toiseen asemapaikkaan.


title: Sidney Reilly

text: Kuulusteluissa Reilly piti kiinni peitetarinastaan jonka mukaan hän oli Clonmelissa Irlannissa syntynyt Britannian kansalainen eikä suostunut paljastamaan mitään tiedustelutietoa. Reilly piti kuulustelujen aikana salaista päiväkirjaa jossa hän analysoi OGPU:n edustajien käyttämiä kuulustelutekniikoita. Päiväkirja oli kirjoitettu savukepapereille jotka Reilly piilotti sellinsä seinärappauksen sisään. Päiväkirja löytyi Reillyn sellistä vasta hänen kuolemansa jälkeen tehdyssä etsinnässä. Andrew Cooken mukaan Reillyä ei kidutettu kuulustelujen aikana lukuun ottamatta psykologiseen painostukseen käytettyjä valeteloitusten järjestämisiä.


title: Sidney Reilly

text: Reillylle vuonna 1918 annettu kuolemantuomio pantiin lopulta täytäntöön Josif Stalinin määräyksestä 5. marraskuuta 1925 Moskovan lähellä sijaitsevassa Sokolnikin metsässä jonne Reilly oli aiemminkin kuljetettu säännöllisesti kävelyretkiä varten. Teloitusta valvoi silminnäkijänä olleen Boris Gudzin mukaan OGPU upseeri Grigori Fedulejev ja varsinaisen teloituksen suoritti OGPU:n upseeri Juri Syroježkin. Reillyn ruumis kuljetettiin takaisin Lubjankan vankilaan tutkittavaksi ja valokuvattavaksi ja hänet haudattiin vankilan pihalle. Vielä Reillyn kuolemankin jälkeen liikkui huhuja joiden mukaan hän olisi elossa ja siirtynyt OGPU:n neuvonantajaksi.


title: Sidney Reilly

text: Myös Reillyn salaliittokumppani Boris Savinkov oli edellisenä vuonna houkuteltu samalla tavalla Neuvostoliittoon. Savinkov sai 10 vuoden vankeustuomion mutta hän kuoli 7. maaliskuuta 1925 tehtyään virallisen version mukaan itsemurhan Lubjankan vankilassa hyppäämällä alas ikkunasta.


title: Sidney Reilly

text: Operaatio Trustin tapahtumat tulivat kokonaisuudessaan julkisuuteen Neuvostoliitossa 1960-luvun alkupuolella julkistettujen asiakirjojen myötä.


title: Sidney Reilly

text: Reilly on yksi niistä, joita on väitetty James Bondin esikuvaksi. James Bond -kirjojen tekijä sir Ian Fleming oli Bruce Lockhartin monivuotinen ystävä. Kertoman mukaan Fleming sai Lockhartilta kuulla Reillyn persoonasta ja toiminnasta, ja näiden tarinoiden sekä Reillystä hänen kuolemansa jälkeen julkaistujen lehtijuttujen sanotaan antaneen hänelle vaikutteita James Bondin hahmon kehittämiseen. James Bondin ja Sidney Reillyn yhteisiä piirteitä olivatkin usean vieraan kielen hallinta, kiinnostus Kauko-idän kulttuuriin, monet rakkausseikkailut ja mieltymys makeaan elämään ja uhkapeleihin.


title: Laomedeia

text: Laomedeia on Neptunuksen epäsäännöllistä rataa kiertävä kuu, joka löydettiin vuonna 2002. Se tunnetaan myös nimellä S/2002 N 3 ja sai nykyisen nimensä 13. elokuuta 2002 kreikkalaisen mytologian nereidin, Laomedeian, mukaan.


title: S/S Bolheim

text: S/S Bolheim oli saksalainen rahtilaiva joka joutui talvisodan aikana 10. joulukuuta 1939 Mäntyluodon edustalla neuvostoliittolaisen sukellusveneen S1:n tykkituleen. Tulituksessa laivan sähköttäjä kuoli heti ja päällikkö myöhemmin saamiinsa vammoihin.


title: S/S Bolheim

text: Bolheim oli talvisodan alkaessa purkamassa lastiaan Mäntyluodon satamassa. Neuvostoliitto ilmoitti että vieraiden maiden alusten oli kahden päivän kuluessa poistuttava Suomen aluevesiltä ja sen jälkeen niitä kohdeltaisiin vihollisaluksina. Bolheimin päällikkö Hildesheim olisi tämän vuoksi halunnut keskeyttää laivan lastin purkamisen mutta satamaviranomaiset vaativat Suomelle tärkeän lastin purkamista loppuun. Neuvostoliiton asettama määräaika oli kulunut umpeen kun Bolheim lähti Mäntyluodosta propsilastissa 10. joulukuuta kohti Ruotsia.


title: S/S Bolheim

text: Alkumatkassa Bolheim oli mukana kahden suomalaisen ja toisen saksalaisen laivan kanssa saattueessa jota suojasi kaksi suomalaista partioalusta. Saattue hajosi puolenpäivän maissa Bolheimin jatkaessa matkaa yksin. Kello 14.50 neuvostoliittolainen sukellusvene S1 jonka päällikkö oli kapteeniluutnantti Tripolskij nousi pintaan noin 150 metrin etäisyydellä Bolheimista. Vene sukelsi uudestaan mutta palasi taas pintaan noin kymmenen minuutin kuluttua ja ampui tykillään neljä laukausta kohti laivaa. Komentosillalle osunut ammus surmasi laivan sähköttäjän ja haavoitti päällikköä. Laivan miehistö poistui alukselta pelastusveneissä perämiehen johdolla ja he lähtivät soutamaan kohti Mäntyluotoa. Sukellusvene jatkoi vielä Bolheimnin tulitusta ampuen siihen 15–20 laukausta. Laiva ei kuitenkaan uponnut kokonaan vaan ajelehti propsilastin kannattamana Suomen rannikon suuntaan. Sitä yritettiin myöhemmin hinata matalammille vesille mutta siinä vaiheessa alus upposi 38 metrin syvyyteen. Hylyn sijaintipaikka on 61,26 astetta pohjoista leveyttä ja 21,40 astetta itäistä pituutta.


title: S/S Bolheim

text: Bolheimin miehistö ei myrskyn takia päässyt rantautumaan Mäntyluotoon vaan he ajelehtivat kahden vuorokauden ajan merellä kunnes pääsivät maihin Merikarvialla. Aluksen päällikkö kuoli vammoihinsa täällä ja muu miehistö palasi myöhemmin Saksaan Haaparannan ja Tukholman kautta.


title: S/S Bolheim

text: S/S Bolheim oli rakennettu vuonna 1913 Rotterdamissa Hollannissa ja sen omisti hampurilainen laivanvarustaja August Bolten. Aluksen vetoisuus oli 3324 brt, pituus 100,9 metriä, leveys 14,7 metriä ja syväys 6,8 metriä. Laivalla oli 1300 hevosvoiman trippelihöyrykone kahdella höyrykattilalla.


title: Ymir (kuu)

text: Ymir eli Saturnus XIX on Saturnuksen taannehtivaan suuntaan kiertävä kuu, joka löydettiin vuonna 2000, jolloin se sai väliaikaisen nimen S/2000 S 1.


title: S/S Achill

text: S/S Achill oli Lontoossa rekisteröity pirtulaiva, joka upposi spriilastissa Selkämerellä Säpin länsipuolella 6. elokuuta 1933. Laivan miehistö pelastettiin ohikulkeneeseen laivaan, ja osa aluksen lastista ajautui myöhemmin Suomen rannikolle.


title: S/S Achill

text: 500 tonnin "Achill" lähti Danzigista 28. heinäkuuta 1933 kohti Pohjanlahtea. Virallinen matkan päämäärä oli papereissa Ruotsin Skellefteå, mutta todellisuudessa oli tarkoitus toimittaa spriilasti Suomen rannikolle. Laiva sai matkan aikana myrskyssä vuodon useiden pohjaniittien irrottua, ja se alkoi vähitellen täyttyä vedellä niin, että sen miehistö joutui lopulta lähettämään hätämerkkejä aluksen ollessa Säpin länsipuolella Suomen aluevesien ulkopuolella.


title: S/S Achill

text: Pohjoiseen Vaasaan matkalla ollut saksalainen höyrylaiva "Orlando" huomasikin hätämerkit ja käänsi kurssinsa kohti syvällä vedessä ajelehtivaa "Achillia". Laivan 13 hengen miehistö, joista viisi oli englantilaisia ja kahdeksan virolaisia, siirtyi tavaroineen "Orlandoon". "Achillia" yritettiin aluksi hinata kohti Suomen rannikkoa, mutta hinausköysi katkesi pian ja "Achill" jäi ajelehtimaan upoten lopulta kokonaan.


title: S/S Achill

text: Vaasaan tultaessa "Achillin" miehistön jäsenet olivat humalassa nautittuaan matkan varrella "Achillista" mukaanottamiaan viinapulloja. Heitä kuulusteltiin merivartiolaitoksen Pohjanlahden piirin esikunnassa, mutta laivan päällikkö Fullerton piti kiinni kertomuksestaan, jonka mukaan laiva oli ollut kappaletavaralastissa matkalla Skellefteåån. Koska "Achill" oli uponnut Suomen aluevesien ulkopuolella, eivät viranomaiset voineet tehdä muuta kuin toimittaa miehistön pois maasta.


title: S/S Achill

text: "Achillin" lastina olleita pirtukanistereita ajelehti pian Luvian saaristoon niin, että meren pinta oli paikoin niitä täynnä. Pirtua kerättiin merestä useiden päivien aikana noin 10 000 litraa, lisäksi löydettiin "Achillin" pelastusvene ja muuta laivalta peräisin olevaa esineistöä. "Achill"-laivassa arvioidaan olleen noin 80 000 litran pirtulasti, joten suurin osa lastista jäi kuitenkin laivan hylkyyn.


title: Espanjan Grand Prix 1989

text: Espanjan Grand Prix 1989 oli Formula 1 -sarjan osakilpailu, joka ajettiin 1. lokakuuta 1989 Jerezin radalla Espanjassa. Kilpailun voitti paalupaikalta startannut Ayrton Senna, jolle voitto oli kauden kuudes ja koko uran kahdeskymmenes.


title: Espanjan Grand Prix 1989

text: Onyx-tallin suomalaiskuljettaja JJ Lehto ajoi uransa ensimmäisen GP-startin. Kilpailu päättyi kuitenkin hänen osaltaan keskeytykseen vaihdelaatikon petettyä.


title: M/S Ceres

text: M/S Ceres oli suomalainen rahtilaiva, joka kallistui lastin siirryttyä ja upposi myrskyssä Selkämerellä 10. lokakuuta 1973. Onnettomuudessa hukkui aluksen päällikkö.


title: M/S Ceres

text: Suomen Höyrylaiva Osakeyhtiön omistama "Ceres" oli matkalla 1 500 tonnin paperi- ja selluloosalastissa Kemistä Rostockiin Saksaan. Laivassa oli lisäksi kansilastina 240 tonnia selluloosapaaleja. Voimakkaan 20 m/s puhaltavan pohjoismyrskyn aikana tämä kansilasti pääsi liikkumaan, ja laiva alkoi kallistua. Kansilasti saatiin osittain sidotuksi uudelleen, mutta pian voimakas merenkäynti irrotti sen uudelleen, ja aaltojen virratessa kannelle lastiruuman luukkujen kansipeitteet repeytyivät irti ja myös laivan kakkosruumaan pääsi vettä sen puisten kansiluukkujen hajottua. Laivan kallistuma paheni ja päällikkö Björn Walter Hamberg päätti suunnata kurssin kohti lähintä satamaa Mäntyluodossa, jossa lasti oli tarkoitus sitoa uudestaan.


title: M/S Ceres

text: Kallistuma kasvoi kuitenkin matkan aikana niin, että alukselta lähetettiin hätäsanoma kello 10.20, ja kello 11.30 päällikkö määräsi pelastusveneet ja -lautat laskettavaksi vesille. Laivan kallistuma oli jo 40 astetta, kun 19 miehistön jäsentä pääsi siirtymään pelastusveneeseen ja lautalle. Viimeksi laivalle jääneet perämies ja päällikkö olivat jo tulleet laivan kannelle, kun päällikkö ilmoitti hakevansa vielä navigointihytistä laivan paperit. Hän ei kuitenkaan palannut kannelle, kun laiva alkoi upota kello 12 aikaan. Muu miehistö pelastettiin tunnin kuluttua paikalle saapuneeseen M/S "Seebergiin," joka kuljetti heidät Mäntyluotoon. Ruotsalainen meripelastushelikopteri ja merivartioston veneet etsivät vielä tuloksetta päällikköä merestä aina pimeän tuloon saakka.


title: M/S Ceres

text: 1 763 dwt:n M/S "Ceres" oli rakennettu Hollannissa vuonna 1952. Aluksen pituus oli 76 metriä, leveys 11 metriä, syväys 4,9 metriä, koneteho 1 100 hevosvoimaa ja matkanopeus 11 solmua. Aluksessa oli kolme ruumaa, ja sen kansirakennus sijaitsi perässä.


title: Vasile Pușcașu

text: Vasile Pușcașu (s. 1956) on romanialainen entinen painija, joka kilpaili kreikkalais-roomalaisella tyylillä 100 kilon sarjassa.


title: Vasile Pușcașu

text: Pușcașu voitti ensimmäisen arvokisamitalinsa Los Angelesin olympiakisoista 1984, mistä hän sai pronssia. Neljä vuotta myöhemmin Soulissa hän voitti kultaa kaadettuaan finaalissa Neuvostoliiton Leri Habelovin. Ainoan MM-mitalinsa Pușcașu saavutti Clermont-Ferrandista 1987 voitettuaan hopeaa.


title: Pirta

text: Pirta eli kaide pitää kangaspuiden loimilangat halutulla etäisyydellä toisistaan eli pirran avulla loimeen saadaan haluttu tiheys. Pirta on luhaan kiinnitettävä (yleensä metallinen) kehikko, jossa on tasavälein ohuita säleitä eli piitä. Loimilangat pujotellaan säleiden väliin.


title: Pirta

text: Pirran numero ilmaisee, kuinka monta piinrakoa on kymmenellä senttimetrillä (esim. pirta nro 40 > 40 lankaa/10 cm). Jos loimen tiheydeksi halutaan esimerkiksi 4 lankaa/cm, valitaan pirta numero 40 ja pujotetaan kuhunkin rakoon yksi loimilanka. Vaihtoehtoisesti voidaan käyttää pirtaa numero 20 (kaksi loimilankaa/rako), pirtaa numero 80 (yksi loimilanka joka toiseen rakoon) jne.


title: Gradski stadion pod Goricom

text: Gradski stadion pod Goricom on urheilustadion Montenegron pääkaupungissa Podgoricassa. Stadion avattiin vuonna 1945 ja sen nykyinen yleisökapasiteetti on 2000-luvulla tehtyjen laajennus- ja korjaustöiden jälkeen noin 17 000 istumapaikkaa. Stadion, kuten kaupunkikin, on saanut nimensä lähistöllä sijaitsevan kukkulan mukaan ja sen nimi tarkoittaa kirjaimellisesti ”kaupunginstadion Gorican (kukkulan) juurella”.


title: Gradski stadion pod Goricom

text: Stadionia käytetään pääasiassa jalkapalloiluun, ja se toimii seurajoukkue Budućnostin sekä Montenegron maajoukkueen kotistadionina. Maajoukkue pelasi stadionilla historiansa ensimmäisen ottelun 24. maaliskuuta 2007 Unkaria vastaan. Budućnostin lisäksi myös muut montenegrolaiset seurajoukkueet käyttävät stadionia pelatessaan Mestarien liigan ja Uefa-cupin otteluita, sillä se on maan ainoa Euroopan jalkapalloliiton vaatimukset täyttävä stadion.


title: John J. Gilligan

text: John Joyce Gilligan (22. maaliskuuta 1921 Cincinnati, Ohio – 26. elokuuta 2013 Cincinnati, Ohio) oli yhdysvaltalainen demokraattipoliitikko, joka toimi Ohion kuvernöörinä.


title: John J. Gilligan

text: Gilligan valittiin Yhdysvaltain edustajainhuoneeseen vuonna 1964. Hän istui siellä vuoteen 1967, jolloin menetti paikkansa Robert Taftille. Vuosina 1971–1975 Gilligan toimi Ohion kuvernöörinä. Hän hävisi uudelleenvalinnan Jim Rhodesille.


title: John J. Gilligan

text: Gilliganilla oli neljä lasta, joista yksi on Kansasin kuvernöörinä toiminut Kathleen Sebelius.


title: Susan Bullock

text: Susan Margaret Bullock (s. 9. joulukuuta 1958 Cheshire, Englanti) on brittiläinen dramaattinen sopraano. Hänen menestyksekkäin roolinsa on ollut Richard Straussin Elektra-oopperan nimirooli, jota hän on esittänyt Milanon La Scalassa, Dresdenissä, Stuttgartissa, Lontoon Covent Gardenissa ja Hongkongissa.


title: Susan Bullock

text: Bullock opiskeli Cheadle Hulme Schoolissa, Lontoon yliopiston Royal Holloway Collegessa, Kuninkaallisessa musiikkiakatemiassa ja kansallisessa oopperastudiossa. Hänen kykynsä huomattiin 1984, kun hän voitti Kathleen Ferrier Award -palkinnon, minkä seurauksena hänelle tarjottiin rooleja Englannin kansallisoopperasta.


title: Susan Bullock

text: Bullock on esittänyt myös Richard Wagnerin oopperoiden Brünnhilden roolia ja Tristan ja Isolde -oopperan Isolden roolia Frankfurtin oopperassa, Venetsian La Fenicessa ja Tokion Kansallisteatterissa. Hänen ohjelmistoonsa kuuluvat myös Alban Bergin Wozzeck-oopperan Marien rooli, Giuseppe Verdin Macbeth-oopperan Lady Macbeth ja Benjamin Brittenin Peter Grimes -oopperan Ellen Orford.


title: Susan Bullock

text: Susan Bullock on laulanut usein myös monien sinfoniaorkestereiden solistina. Hän on esiintynyt Berliinin filharmonikoiden solistina Engelbert Humperdinckin oopperassa Hannu ja Kerttu ja Lontoon Filharmoniaorkesterin solistina hän lauloi Richard Wagnerin Preludin ja Lemmenkuolon Esa-Pekka Salosen johdolla. Hän on esittänyt myös Arnold Schönbergin Erwartung-teosta BBC:n sinfoniaorkesterin kanssa ja samaa teosta Suomessa Radion sinfoniaorkesterin solistina joulukuussa 2007. Ensimmäisen resitaalinsa Bullock lauloi 2005 Lontoon kuulussa kamarimusiikkisalissa Wigmore Hallissa.


title: Susan Bullock

text: Bullock on levyttänyt BBC:n sinfoniaorkesterin kanssa Ernest Chaussonin Kuningas Arthur -oopperan Genièvren roolin ja Paul Hindemithin oopperan Pyhä Susanna. Pianisti Malcolm Martineaun kanssa hän on levyttänyt Richard Wagnerin Wesendonk-laulut ja Sergei Prokofjevin Viisi Anna Ahmatovan runoa.


title: Helena Engman

text: Helena Sofia Engman (s. 16. kesäkuuta 1976 Piitime) on ruotsalainen kuulantyöntäjä.


title: Helena Engman

text: Ulkoratojen arvokilpailuissa Engman sijoittui seitsemänneksi Barcelonan EM-kilpailuissa 2010 ja kahdeksanneksi Helsingin EM-kilpailuissa 2012. Hän karsiutui loppukilpailusta EM-kisoissa 2006, MM-kisoissa 2007 ja MM-kisoissa 2009. Vuoden 2003 Universiadeissa hän sijoittui kuudenneksi. Sisäratojen EM-kilpailuissa 2007 Birminghamissa hän sijoittui kahdeksanneksi. Sisäratojen MM-kilpailuissa 2008, EM-kilpailuissa 2009 ja EM-kilpailuissa 2013 hän karsiutui loppukilpailusta.


title: Helena Engman

text: Ruotsin mestaruuden Engman voitti ulkoradoilla vuosina 2003 ja 2005–2012 sekä sisäradoilla vuosina 2003–2013.


title: Helena Engman

text: Engmanin ennätys ulkoradoilla on 18,17 m (työnnetty 10.8.2010 Göteborgissa) ja sisäradoilla 18,13 m (18.1.2008 Nordhausen). Ruotsin ennätystä hän paransi viidesti ulkoradoilla ja neljästi sisäradoilla. Engmanin ulkoratojen Ruotsin ennätyksen rikkoi Fanny Roos elokuussa 2017 tuloksella 18,20. Sisäratojen ennätystä Fanny Roos sivusi maaliskuussa 2017.


title: Jérôme Carcopino

text: Jérôme Carcopino (27. kesäkuuta 1881 Verneuil-sur-Avre Ranska – 17. maaliskuuta 1970 Pariisi) oli ranskalainen historioitsija ja korkea valtion virkamies, jonka toiminta Vichyn hallituksessa Ranskan natsimiehistyksen aikana on tehnyt hänestä nykyhistorioitsijain kiistelemän henkilön. Hän oli myös Ranskan akatemian jäsen.


title: Jérôme Carcopino

text: Jérôme Carcopino syntyi korsikalaista syntyperää olleen lääkärin perheeseen ja opiskeli vuodesta 1901 lähtien Pariisin École normale supérieuressa. Vuonna hän osallistui historian ja maantiedon agregaatioon, jossa hän selvisi ensimmäiselle sijalle. Hänestä tuli Ranskan roomalaisen koulun (École française de Rome) jäsen, ja niin hän vietti muutaman vuoden Roomassa. Tämän jälkeen hänet nimitettiin lehtoriksi Le Havren lyseoon, jossa hän opetti vuosina 1907–1911.


title: Jérôme Carcopino

text: Hän toimi yhden vuoden ajan Raymond Poincarén, joka oli myös akateemikko ja Ranskan tasavallan presidentti, sihteerinä. Vuonna 1912 hänet nimitettiin Algerin yliopiston lehtoriksi. Seuraavana vuonna hän sai aseman apulaistarkastajana ja pääsi johtajaksi Algerian kansallismuseoon.


title: Jérôme Carcopino

text: Ensimmäisen maailmansodan aikana hän palveli itäisessä armeijassa ja sai sotilaallisista ansoistaan Kunnialegioonan ristin. Sodan jälkeen hän väitteli kahdesti tohtoriksi, ja hänet määrättiin opettamaan historiaa Sorbonnen yliopistossa Pariisissa. Vuonna 1937 hänet nimitettiin ranskalaisen, Roomassa sijaitsevan tutkimusinstituutin "École française de Romen" johtajaksi.


title: Jérôme Carcopino

text: Ranskan natsimiehityksen aikana hän vuosina 1940–1942 johti entistä korkeakouluaan "École normale supérieurea", ja samalla hän toimi, ilman erillistä nimityskirjaa, Pariisin alueen kaikkien oppilaitosten rehtorina, josta tehtävästä hänen edeltäjänsä Gustave Roussy oli joutunut eroamaan 11. marraskuuta 1940 tapahtuneiden Pariisin opiskelijamellakoiden vuoksi.


title: Jérôme Carcopino

text: Helmikuussa 1941 hänet nimitettiin amiraali François Darlanin hallituksen opetus- ja nuorisoasiain ministeriksi. Tällöin hänen nimeensä liitettiin keskeinen arkeologisia löytöjä käsittelevä laki. Samoin hänen aikanaan tehtiin 15. elokuuta 1941 koululaitoksen uudistamiseen tähtäävä laki. Näissä toimissaan hän toteutti Vichyn hallituksen lainsäädäntöä, eritoten kaikkien juutalaisten ja vapaamuurareiden sulkemista kaikkien julkisten tehtävien ulkopuolelle.


title: Jérôme Carcopino

text: Heti Pierre Lavalin tultua pääministeriksi Carcopino pyysi eroa tehtävistään ja palasi takaisin École normale supérieuren johtajaksi. Tällöin hän pyrki toimillaan estämään koulun oppilaiden joutumisen pakkotyöhön Saksaan.


title: Jérôme Carcopino

text: Ranskan vapauttamisen yhteydessä Carcopino erotettiin 1944 kaikista julkisista tehtävistä. Hänet vangittiin elokuussa 1944, ja hän oli sijoitettuna samaan selliin kuin Sacha Guitry. Hän vapautui helmikuussa 1945. Korkein oikeus vapautti hänet kaikista epäilyistä 11. tammikuuta 1947, sillä hänen katsottiin tehneen palveluksia vastarintaliikkeelle. Vuonna 1951 hänelle palautettiin vanhat virat.


title: Jérôme Carcopino

text: Jérôme Carcopino valittiin Ranskan akatemian jäseneksi 24. marraskuuta 1955, ja hän seurasi tehtävässä akateemikko André Chaumeix'tä. Vuonna 1969 Algerian arkeologinen museo nimettiin hänen mukaansa.


title: Bolo Yeung

text: Bolo Yeung (s. 3. heinäkuuta 1946 Kanton, Kiina) on kiinalainen entinen näyttelijä ja kehonrakentaja. Aiemmin syntymävuodeksi ilmoitettiin 1938. Nuoruudessaan hän oli kehonrakentaja, painonnostaja ja kuuluisa voimistaan. Hän on myös itsepuolustuslajien taitaja. Hän näytteli muun muassa Jean-Claude Van Dammen elokuvissa Bloodsport – viimeiseen asti (1988) ja Kaksoisisku (1991).


title: Bolo Yeung

text: Yeung alkoi 10-vuotiaana harrastaa kamppailulajeja, muun muassa taijita, ja kiinnostui myöhemmin myös kehonrakennuksesta. Hän saavutti kehonrakennuksessa Mister Hongkong -tittelin, jota hän piti hallussaan kymmenen vuotta. Sittemmin 1970-luvun alussa hongkongilainen Shaw Brothers Studio elokuvayhtiö kiinnitti Yeungiin huomiota ja tarjosi hänelle näyttelijän työtä. Yeung esiintyi fyysisen olemuksensa vuoksi useimmiten roiston rooleissa. Hänen ensimmäiset elokuvat olivat "The Wandering Swordsman" ja "The Heroic Ones". Yeung esiintyi hongkongilaisten elokuvien lisäksi 1970-luvun puolessa välissä muutaman kerran japanilaisten tuotannoissa, kuten televisiosarjassa "Fight! Dragon". Vuonna 1973 Yeung esiintyi Bruce Leen kanssa elokuvassa "Lohikäärmeen kidassa" ja vuonna 1985 Sammo Hungin ja Jackie Chanin kanssa elokuvassa "My Lucky Stars – onnen lohikäärmeet". Vuonna 1988 Yeung päätyi ensimmäistä kertaa Yhdysvaltain elokuviin sitten vuoden 1973 esiinnyttyään yhdessä Jean-Claude Van Dammen kanssa elokuvassa "Bloodsport – viimeiseen asti". Kaksi vuotta myöhemmin hän esiintyi toistamiseen Van Dammen kanssa elokuvassa "Kaksoisisku", jossa Yeungilla oli edellisen tapaan roiston rooli. Sittemmin hän esiintyi koko 1990-luvun pääosin yhdysvaltalaisissa elokuvissa, kuten "Breathing Fire", "Tiger Claws", "Ironheart", "Shootfighter" ja "Shootfighter II".


title: Dorothy Crowfoot Hodgkin

text: Dorothy Mary Crowfoot Hodgkin (omaa sukua Crowfoot) (12. toukokuuta 1910 Kairo – 29. heinäkuuta 1994 Shipston-on-Stour) oli brittiläinen biokemisti ja proteiinien kristallografisen tutkimuksen pioneeri. Hän sai Nobelin kemianpalkinnon vuonna 1964 tärkeiden biokemiallisten yhdisteiden röntgensädeanalyysistä.


title: Dorothy Crowfoot Hodgkin

text: Elämänsä neljä ensimmäistä vuotta Crowfoot Hodgkin eli Vähässä-Aasiassa. Ensimmäisen maailmansodan hän oli Britanniassa sukulaistensa hoivissa, mutta erossa vanhemmistaan. Maailmansodan jälkeen hänen äitinsä päätti jäädä perheineen Britanniaan.


title: Dorothy Crowfoot Hodgkin

text: 18 vuoden ikäisenä Crowfoot Hodgkin aloitti kemian opiskelun Oxfordin yliopistossa. Myöhemmin hän opiskeli Cambridgen yliopistossa opettajanaan John Desmond Bernal. Siellä hän tuli tietoiseksi röntgenkristallografian mahdollisuuksista proteiinien rakenteen selvittämisessä.


title: Dorothy Crowfoot Hodgkin

text: Vuonna 1936 hänestä tuli tutkija Oxfordin yliopistoon ja siinä toimessa hän työskenteli aina vuoteen 1977 asti. Vuonna 1960 Crowfoot Hodgkinista tuli Royal Societyn jäsen


title: Dorothy Crowfoot Hodgkin

text: Crowfoot Hodgkin selvitti muun muassa seuraavien molekyylien rakenteet:


title: Dorothy Crowfoot Hodgkin

text: Crowfoot Hodgkin oli myös ansioritarikunnan jäsen ja hän sai Leninin kansainvälisen rauhanpalkinnon.


title: Dorothy Crowfoot Hodgkin

text: Hän meni naimisiin vuonna 1937 Thomas Hodgkinin kanssa.


title: Japanin Grand Prix 1989

text: Japanin Grand Prix 1989 oli Formula 1 -sarjan osakilpailu, joka ajettiin 22. lokakuuta 1989 Suzukan radalla Japanissa. Kilpailun voitti Benettonilla ajanut Alessandro Nannini, jolle voitto oli kauden ja koko uran ensimmäinen.


title: Japanin Grand Prix 1989

text: Kisa muistetaan parhaiten maailmanmestaruudesta taistelleiden Alain Prostin ja Ayrton Sennan kolarista. Senna starttasi paalulta, mutta koska hänen lähtöruutunsa oli ns likaisella puolella rataa, Senna putosi lähdössä kakkoseksi Prostin taakse. Prost karkasi, mutta Senna sai tallikaverinsa kiinni seitsemän kierrosta ennen maalia. Senna yritti ohitusta sisäkautta shikaanissa jättämällä jarrutuksen myöhään, mutta Prost "sulki oven" ja molemmat autot jäivät siihen paikkaan. Prost keskeytti, mutta Senna jatkoi kilpailua ratavirkailijoiden työnnettyä hänen McLareninsa käyntiin. Etusiipensä hajottanut Senna vaihtoi keulan varikolla. Nannini ehti sillä välin kärkipaikalle, mutta Senna ohitti hänet kaksi kierrosta ennen maalia samassa shikaanissa, missä kolaroi Prostin kanssa. Senna hylättiin kuitenkin kilpailun jälkeen shikaanin oikaisusta kolarin jälkeen, mikä varmisti Nannin voiton ja Prostin maailmanmestaruuden. McLaren-talli jätti tapauksesta protestin, mikä kuitenkin hylättiin.


title: The Valley

text: The Valley on Anguillan pääkaupunki ja samalla saariryhmän suurin kaupunki. Sen asukasluku oli vuonna 2011 1 067. Kaupunki sijaitsee yhdeksän metrin korkeudella merenpinnasta.


title: The Valley

text: Britit rakensivat The Valleyn siirtokunnakseen 1650, ja saivat virallisesti haltuunsa koko saaren vuoteen 1690 menneessä. Ranska yritti valloittaa kaupunkia kahteen otteeseen 1745 ja 1796. Anguillan hallinto siirrettiin Saint Kittsiin 1825, minkä vuoksi The Valleyssä ei ole paljoakaan Karibianmeren alueelle tyypillistä siirtomaa-ajan arkkitehtuuria.


title: Hämärän rajamailla

text: Hämärän rajamailla () on yhdysvaltalainen televisiosarja, josta on myöhemmin tehty elokuva, radiosovituksia, teatteriesityksiä ja sarjakuvia. "Hämärän rajamailla" yhdisteli fantasian, kauhun ja tieteisfiktion tyylilajeja. Alkuperäisessä vuosina 1959–1964 esitetyssä televisiosarjassa oli 156 jaksoa. Sarjasta on tehty uusia versioita myöhemmin vuosina 1985–1989 (esitettiin nimellä "Pelon rajalla"), 1994 ja 2002–2003. Vuonna 1983 sarjan pohjalta tehtiin elokuva "Hämärän pelottavat varjot".


title: Hämärän rajamailla

text: Sarjaa isännöi Rod Serling.


title: Hämärän rajamailla

text: Hämärän rajamailla on tyyliltään kokoelma tarinoita, eli sarjalla ei siis sisällä minkäänlaista suurempaa jatkumoa, vaan jokainen jakso on oma tarinansa, omilla hahmoillaan ja ideallaan. Sarjan genret vaihtelevat paljon tieteisfiktion, kauhun, draaman, fantasian ja komedian välillä, usein yhdistellen näitä toisiinsa.


title: Hämärän rajamailla

text: Monet jaksoista käsittelevät myöskin ihmisluonteen varjopuolia, kuten ahneutta, kateutta, itsekkyyttä, tai liiallisen ylpeyden tuomaa sokeutta. Myöskin sarjan tuotantoaikaan ajankohtaistet kriisit ovat monien jaksojen aiheina, kuten Kylmä sota ja sen ydinasepelko, tai kommunismipelko. Nämä olivat aikanaan hyvin arkoja aiheita, jonka vuoksi sarjan luoja Rod Serling peitti nämä aiheet yleensä tieteisfiktion ideoihin, pitäen ne edelleen taustalla.


title: Hämärän rajamailla

text: Sarjan tyypillinen jakso alkaa kohtauksella, jossa katsojalle esitellään jakson keskeiset hahmot ja heidän tilanteensa. Tämän jälkeen sarjan kertoja, sekä isännöitsijä Rod Serling ilmestyy kuvaan (ensimmäistä tuotantokautta lukuun ottamatta, jossa hän on vain ääniroolissa) ja aloittaa kertomaan hahmoista sekä tilanteesta johon he tulevat joutumaan, käyttäen puheessaan runollisia sanontoja ja lopetten puheensa tavallisesti sarjan nimeen.


title: Hämärän rajamailla

text: Tämän jälkeen jakso alkaa seuraamaan kuinka hahmot joutuvat konfliktiinsa, ja kuinka he yrittävät ratkaista sen / päästä pois tilanteesta. Tavallisesti jakson viimeisten minuuttien aikana tulee juonikäänne, joka kääntää koko jakson tarinan päälaelleen.


title: Hämärän rajamailla

text: Sarja sai ilmestyessään erittäin positiivisen vastaanoton. Kriitikot ja katsojat ylistivät sen hyvin kirjoitettuja tarinoita, juonikäänteitä, sekä ideoita. Sama suosio jatkuu edelleen ja Hämärän Rajamailla on jatkuvasti valittu yhdeksi parhaimmista televisiosarjoista ikinä.


title: DemonLord

text: DemonLord on vuonna 1996 perustettu unkarilainen rock/power metal-yhtye. Yhtyeen esikuvia ovat muun muassa Helloween ja Gamma Ray. Vuonna 1999 julkaistiin DemonLordin esikoisalbumi, "Adventures In Hell Pt.1".


title: Nikola Radulović

text: Nikola Radulović (s. 26. huhtikuuta 1973 Zagreb, Jugoslavia) on kroatialais-italialainen aktiiviuransa lopettanut koripalloilija.


title: Nikola Radulović

text: Radulović kuului Italian maajoukkueeseen, joka voitti hopeaa vuoden 2004 olympiakisoista Ateenassa. Hän oli mukana myös pronssia voittaneessa Italian joukkueessa EM-kilpailuissa 2003. Hän oli debytoinut maajoukkueessa edellisissä EM-kilpailuissa 2001.


title: Nikola Radulović

text: Seurajoukkueista Radulović edusti muun muassa Air Avellinoa, ASVEL Villeurbannea ja Joventut Badalonaa.


title: Nils Sjöblom

text: Nils Julius Sjöblom (29. tammikuuta 1910 Helsinki – 11. toukokuuta 1993 Helsinki) oli suomalainen miekkailija.


title: Nils Sjöblom

text: Sjöblom edusti Suomea kaksissa olympialaisissa. Lontoossa 1948 hän osallistui florettimiekkailun joukkuekilpailuun, säilämiekkailun henkilökohtaiseen kilpailuun ja kalpamiekkailussa sekä henkilökohtaiseen kilpailuun että joukkuekilpailuun. Helsingissä 1952 hän osallistui kalvan joukkuekilpailuun. Kaikissa näissä kilpailuissa hän karsiutui alkukierroksilla.


title: Nils Sjöblom

text: Kotimaassa Sjöblom edusti Helsingin Miekkailijoita ja voitti 23 Suomen mestaruutta eri miekkailulajeissa.


title: Nils Sjöblom

text: Nils Sjöblomin tytär Marianne Sjöblom edusti miekkailijana Suomea Helsingin olympialaisissa 1952 ja poika Nils-Robert Sjöblom voitti miekkailussa lukuisia Suomen mestaruuksia ja toimi Suomen Miekkailuliiton puheenjohtajana.


title: Krayzie Bone

text: Krayzie Bone (oik. Anthony Henderson) on Grammy-palkittu artisti, joka kuuluu rap/hip hop -yhteisöön nimeltä Bone Thugs-N-Harmony.


title: Krayzie Bone

text: Krayzie levytti hänen soolodebyytin, "Thug Mentality 1999", vuonna 1998. Se julkaistiin tuplalevypaketissa, mukana suuri valikoima vierasjulkaisuja, mm. Bone Thugs-N-Harmony, The Marley Brothers, Mariah Carey, Big Punisher, Fat Joe, E-40, 8 Ball & MJG, Kurupt, Treach ja Snoop Dogg. RIAA vahvisti, että albumi myi platinaa.


title: Krayzie Bone

text: Grammyt:


title: Krayzie Bone

text: MTV:n Musiikkivideopalkinnot:


title: Krayzie Bone

text: American Music Award:


title: Marianne Sjöblom

text: Marianne Sophie Purin (o.s. Sjöblom, 22. marraskuuta 1933 Helsinki – 10. lokakuuta 2014 Malans, Sveitsi) oli suomalainen miekkailija.


title: Marianne Sjöblom

text: Marianne Sjöblom edusti Suomea miekkailijana Helsingin olympialaisissa 1952. Hän oli Maggie Kalkan ja Taimi Mattssonin ohella ensimmäinen olympialaisissa kilpaillut suomalainen naismiekkailija. Kaikki karsiutuivat florettimiekkailun alkuerissä. Maailmanmestaruuskilpailuihin Sjöblom osallistui vuonna 1953.


title: Marianne Sjöblom

text: Kotimaassa Sjöblom edusti Helsingin Miekkailijoita ja voitti floretilla henkilökohtaisen Suomen mestaruuden vuonna 1954 sekä useita joukkuemestaruuksia.


title: Marianne Sjöblom

text: Marianne Sjöblom asui myöhemmin Sveitsissä. Hänen isänsä Nils Sjöblom ja veljensä Nils-Robert Sjöblom olivat myös aikanaan Suomen parhaita miekkailijoita.


title: Erkki Kerttula

text: Erkki Johannes Kerttula (5. marraskuuta 1909 Oulu – 4. marraskuuta 1989 Oulu) oli suomalainen miekkailija.


title: Erkki Kerttula

text: Kerttula edusti Suomea kaksissa olympialaisissa. Lontoossa 1948 hän osallistui florettimiekkailun joukkuekilpailuun, säilämiekkailun henkilökohtaiseen kilpailuun ja kalpamiekkailussa sekä henkilökohtaiseen kilpailuun että joukkuekilpailuun. Helsingissä 1952 hän miekkaili ainoastaan kalvalla ja sijoittui henkilökohtaisessa kilpailussa yhdeksänneksi. Hänen lisäkseen on henkilökohtaisessa olympiakilpailussa kymmenen parhaan joukkoon sijoittunut suomalaismiekkailijoista vain Rolf Wiik (Melbournessa 1956). Maailmanmestaruuskilpailuihin Kerttula osallistui vuosina 1951, 1953, 1954 ja 1955. Pohjoismaiden mestaruuden hän voitti kalvalla vuonna 1949.


title: Erkki Kerttula

text: Kotimaassa Kerttula edusti Miekka-Miehiä, jonka perustajajäsen hän oli. Hän voitti henkilökohtaisen Suomen mestaruuden floretilla yhdeksän kertaa, kalvalla neljä kertaa ja säilällä kerran. Hän oli Suomen Miekkailuliiton ensimmäinen suurmestari.


title: Erkki Kerttula

text: Lempinimellä "Pomo" tunnettu Kerttula toimi Suomen Miekkailuliiton sihteeri-toiminnanjohtajana vuosina 1953–1963 ja puheenjohtajana 1967–1975. Miekka-Miesten puheenjohtaja hän oli yli neljännesvuosisadan ajan.


title: K-PAX

text: K-PAX on vuonna 2001 ensi-iltansa saanut yhdysvaltalainen elokuva, jonka on ohjannut Iain Softley. Elokuva kertoo mielenterveyspotilaasta nimeltä Prot, joka uskottelee muille tulevansa K-PAX-planeetalta. Pääosia näyttelevät Kevin Spacey (Prot) ja Jeff Bridges (psykiatri). Elokuva perustuu Gene Brewerin samannimiseen romaaniin. K-PAXin ensi-ilta oli Suomessa 8. maaliskuuta 2002.


title: K-PAX

text: Elokuvan alussa Spaceyn esittämä "Prot" ilmestyy newyorkilaiselle rautatieasemalle ja näkee läheltä ryöstön. Poliisit saapuvat paikalle ja epäilevät syylliseksi Protia, joka kertoo tulevansa ulkoavaruudesta K-PAX-nimiseltä planeetalta. Poliisit epäilevät hänen mielenterveyttään, ja Prot joutuu psykiatriselle osastolle, jossa työskentelee Bridgesin esittämä psykiatri Mark Powell. Powell saa Protin tutkittavakseen ja alkaa vähitellen kiinnostua tämän vakuuttavasti esittämistä väitteistä ja teorioista. Prot saa tähtitieteen tohtoritkin ymmälleen tietomäärästään. Päivien kuluessa laitoksella Prot kertoo päivämäärän, jolloin hän aikoo poistua Maan päältä. Tämä saa Powellin kiinnostumaan yhä enemmän Protin taustoista.


title: K-PAX

text: Elokuva ei yksiselitteisesti kerro kuka tai mikä Prot on, vaan jättää sen katsojan itsensä mietittäväksi.


title: Ilmari Vartia

text: Arvo Ilmari Vartia (25. elokuuta 1914 Jyväskylä – 25. toukokuuta 1951 Tukholma) oli suomalainen miekkailija.


title: Ilmari Vartia

text: Vartia edusti Suomea Lontoon 1948 olympialaisten kalpamiekkailussa, jossa hän karsiutui sekä henkilökohtaisen kilpailun että joukkuekilpailun alkuerissä. Kotimaassa Vartia edusti Miekka-Miehiä ja voitti kalvalla henkilökohtaisen Suomen mestaruuden vuosina 1938, 1947, 1948 ja 1949.


title: Ilmari Vartia

text: Vuoden 1951 maailmanmestaruuskilpailuissa Tukholmassa Vartia sai kainaloonsa kuolettavan piston tanskalaiselta vastustajaltaan Mogens Lüchowilta. Tämä tapahtuma johti miekkailun turvallisuuden parantamiseen, kun otettiin käyttöön miekkailutakin alla olevat vartalosuoja, joka suojaa miekkailijan asekäden olkapäätä ja saman puoleista kylkeä ja rintaa.


title: Ilmari Vartia

text: Hänen isänsä oli professori ja kouluneuvos Arvo Vartia ja hänen poikansa Pentti Vartia on Elinkeinoelämän Tutkimuslaitoksen (ETLA) ja Elinkeinoelämän valtuuskunnan (EVA) ex-toimitusjohtaja ja pojanpoikansa Antero Vartia on kansanedustaja.


title: Anders Sparrman

text: Anders Sparrman (27. helmikuuta 1748 Tensta Ruotsi – 9. elokuuta 1820 Tukholma) oli ruotsalainen luonnontieteilijä ja lintutieteilijä.


title: Anders Sparrman

text: Anders Sparrmanin isä oli rovasti ja kirkkoherra Erik Sparrman ja äiti Brita Högbom.


title: Anders Sparrman

text: Sparrman oli Carl von Linnén oppilas, ja hän opiskeli Uppsalan yliopistossa. Hän osallistui laivalääkärinä retkikuntaan, joka lähti 1765 tutkimusmatkalle Kiinaan. Hän palasi kahden vuoden kuluttua ja kirjoitti Kiinassa löytämistään eläimistä ja kasveista teoksen "Iter in Chinam – Resa till Kina" (1768). 1772 hän lähti mukaan James Cookin toiselle tutkimusmatkalle Johann Reinhold Forsterin apulaiseksi ja tutki Australiaa, Oseaniaa ja Etelä-Amerikkaa.


title: Anders Sparrman

text: Linnén toimeksiannosta hän matkusti vuonna 1772 eteläiseen Afrikkaan, jossa hän tutki luontoa ja paikallisten asukkaiden tapoja. 1787 hän osallistui Länsi-Afrikkaan tehdylle retkelle.


title: Anders Sparrman

text: Hänen päiväkirjansa julkaistiin kolmiosaisena teoksena "Resa till Goda Hopps-Udden, södra Polkretsen och omkring Jordklotet, samt Till Hottentott- och Caffer-Landen Åren 1772–1776". Hän julkaisi myös teoksen "Catalogue of the Museum Carlsonianum" (1786–1789), jossa hän muun muassa kuvailee monia lajeja, jotka hän oli kerännyt eteläisestä Afrikasta ja Tyynenmeren alueelta ja joista osa oli tieteelle tuntemattomia. Yksi sellainen oli metsävilistäjä ("Acanthisitta chloris").


title: Anders Sparrman

text: 1805 hän ryhtyi julkaisemaan Ruotsin linnuista lintukirjasarjaa "Svensk Ornithologie". Sarjasta ilmestyi ainoastaan ensimmäinen osa, jossa oli 68 taulua ja 44 tekstisivua.


title: Anders Sparrman

text: Sparrmanilla oli useita akateemisia virkoja, muun muassa Tukholman lääketieteellisen kollegiumin professori ("professor vid Collegium medicinum i Stockholm 1790"), ja hän oli Kuninkaallisen tiedeakatemian jäsen. Hän kuoli kuitenkin köyhänä.


title: Anders Sparrman

text: Hänen mukaansa on nimetty asteroidi 16646 Sparrman. Sparrman nimesi suuren määrän lintuja, muun muassa intianriippukaijan ("Loriculus vernalis").


title: Radio Kolme

text: Radio Kolme oli Nurmijärvellä toiminut suomalainen paikallisradioasema. Asema aloitti toimintansa 3. elokuuta vuonna 1987 taajuudella 102,8 MHz. Aseman perustaja ja alkuperäinen omistaja oli Seppo Sisättö, jonka Klaukkalan taajamassa sijaitsevan talon autotalliin oli rakennettu aseman ensimmäinen lähetysstudio. Aluksi lähetyksiä oli muutama tunti aamu- ja iltapäivällä.


title: Radio Kolme

text: Myöhemmin lähetysaikaa lisättiin ja asema muutti isompiin tiloihin. Vuonna 1989 Vantaalla lyhyen aikaa taajuudella 94,9 MHz toiminut Radio Lohi sulautui Radio Kolmeen ja vuonna 1993 avattiin lähetin taajuudelle 101,8 MHz.


title: Radio Kolme

text: Radio Kolmen tarina päättyi alkusyksyllä vuonna 1996 Aamulehden Alexpressin ostettua Radio Kolmen. Aseman uudeksi nimeksi tuli Radio Alex. ja aseman koko toiminta siirrettiin Helsinkiin. Ainoaksi taajuudeksi jäi Helsinkiin Metsälän radiomastoon siirretty 94,9 MHz.


title: Olavi Larkas

text: Helge Nestor Olavi Larkas (vuoteen 1935 Lindberg, 30. syyskuuta 1913 Helsinki – 6. toukokuuta 1984 Vantaa) oli suomalainen nykyaikainen viisiottelija ja miekkailija.


title: Olavi Larkas

text: Larkas edusti Suomea Lontoon 1948 kesäolympialaisissa. Nykyaikaisessa viisiottelussa hän toiseksi parhaana suomalaisena sijoittui viidenneksi. Kalpamiekkailun joukkuekilpailussa hän karsiutui alkuerissä. Helsingin 1952 ja Melbournen 1956 olympialaisissa Larkas toimi Suomen nykyaikaisen viisiottelujoukkueen johtajana ja Méxicossa 1968 juryn jäsenenä.


title: Olavi Larkas

text: Larkas oli Suomen nykyaikaisen viisiottelun liiton päävalmentaja vuosina 1951–1953 ja 1954–1958 sekä hallituksen jäsen ja varapuheenjohtaja vuosina 1952–1959. Kansainvälisen liiton UIPM:n hallituksen jäsen hän oli vuosina 1962–1972. Kansallisella tasolla Larkas kilpaili myös suunnistuksessa, ammunnassa ja pesäpallossa.


title: Lars Eller

text: Lars Fosgaard Eller (s. 8. toukokuuta 1989 Rødovre, Tanska) on tanskalainen jääkiekkoilija. Kaudella hän pelaa NHL:ssä Washington Capitalsissa.


title: Lars Eller

text: Aiemmin Eller pelasi Montreal Canadiensissa vuodesta 2010 ja NHL:n työsulun 2012–2013 ajan SM-liigajoukkue JYPissä.


title: Lars Eller

text: Eller pelasi jo 15-vuotiaana Tanskassa Rødovren 19-vuotiaiden joukkueessa. Frölunda HC:n nuorisotarkkailija huomasi Ellerin taidot. Seuraavalla kaudella Eller pelasi Frölundassa 18-vuotiaiden ja 20-vuotiaiden joukkueissa. Kaudella 2006–2007 Eller oli nuorten Elitserienin paras pistemies 55 tehopisteellään ja oli auttamassa Frölundaa mestaruuteen. St. Louis Blues varasi Ellerin numerolla 13. Hän oli kaikkien pienimmällä numerolla NHL:ään varattu tanskalainen ja ensimmäinen ensimmäisellä varauskierroksella varattu tanskalainen.. Seuraavana vuonna Mikkel Bødker kuitenkin varattiin numerolla 8 Phoenix Coyotesiin.


title: Lars Eller

text: Kaudella 2007–2008 Frölunda lähetti Ellerin hakemaan kokemusta aikuisten peleistä Allsvenskanissa pelaavaan Boråsiin. Eller pelasi kauden aikana myös Elitserienissä ja nuorten Elitserienissä, jossa voitti toisen mestaruutensa. St. Louis teki kesällä 2008 Ellerin kanssa kolmen vuoden sopimuksen. Ensimmäisen sopimuskautensa Eller pelasi kuitenkin vielä Frölundassa.


title: Lars Eller

text: Eller siirtyi St. Louis Bluesin organisaatioon kaudeksi 2009–2010 ja debytoi NHL:ssä 5. marraskuuta 2009 Calgary Flamesia vastaan. Eller teki ottelussa myös ensimmäisen NHL-maalinsa. Yhteensä hän pelasi kauden aikana seitsemän NHL-ottelua tehoin 2+0=2. Eller teki AHL:n runkosarjan 70 ottelussa tehot 18+39=57 ja hänet valittiin tulokkaiden tähdistöön. Kauden jälkeen Eller kaupattiin Montreal Canadiensiin Ian Schultzin kanssa, kun Montreal lähetti Jaroslav Halákin St. Louisiin.


title: Lars Eller

text: Eller on pelannut Tanskan maajoukkueessa useissa nuorten arvoturnauksissa ja myös aikuisten edustusjoukkueessa. Keväällä 2006 hän pelasi 18-vuotiaiden MM-kilpailujen 1. divisioonassa. Seuraavana vuonna Eller oli nostamassa sekä 18-vuotiaiden että 20-vuotiaiden maajoukkueen 1. divisioonasta pääsarjaan.


title: Lars Eller

text:
Vuonna 2008 Eller pelasi sekä 20-vuotiaiden MM-kilpailuissa että ensimmäistä kertaa aikuisten MM-turnauksessa. Tanska tippui 20-vuotiaiden kisoissa takaisin 1. divisioonaan, jossa Eller pelasi jälleen vuonna 2009.
Ellerin isä on Olaf Eller, joka on entinen jääkiekkoilija ja tällä hetkellä Frederikshavn White Hawksin valmentaja Tanskan liigassa.


title: Elgin Baylor

text: Elgin Gay Baylor (s. 16. syyskuuta 1934) on yhdysvaltalainen koripalloilija, joka pelasi Los Angeles Lakersissa vuosina 1958–1971.


title: Elgin Baylor

text: Baylor syntyi Washington DC:ssä. Hän pelasi ennen NBA-uraansa yliopistotasolla College of Idahossa ja Seattle Universityssa.


title: Elgin Baylor

text: Baylor kelpuutettiin vuonna 1977 Basketball Hall of Fameen. Häntä pidetään lajinsa historian suurimpina osaajina, ja vuonna 2003 koripallolehti "SLAM" nimesikin hänet kaikkien aikojen 11. suurimmaksi NBA-pelaajaksi.


title: Australian Grand Prix 1989

text: Australian Grand Prix 1989 oli Formula 1 -sarjan historian 484. ja kauden viimeinen (16.) osakilpailu, joka ajettiin 5. marraskuuta 1989 Adelaiden katuradalla Australiassa. Kilpailun voitti Williamsilla ajanut Thierry Boutsen, jolle voitto oli kauden ja uran toinen. Sateisessa säässä ja hyvin märällä radalla käyty kilpailu lopetettiin kahden tunnin aikarajan täytyttyä 11 kierrosta ennen täyttä kisapituutta.


title: Mertert

text: Mertert on kunta itäisessä Luxemburgissa lähellä Saksan rajaa. Se on osa Grevenmacherin kantonia. Mertertin pinta-ala on 15,25 km² ja sen asukasluku oli 4 364 (2016).


title: Joseph Bologna

text: Joseph Bologna (30. joulukuuta 1934 Brooklyn, New York – 13. elokuuta 2017 Duarte, Kalifornia) oli yhdysvaltalainen näyttelijä ja käsikirjoittaja. Hän oli sukutaustaltaan italialainen ja sai katolisen kasvatuksen.


title: Joseph Bologna

text: Bologna syntyi New Yorkin Brooklynissa. Hän loi pitkän uran televisiossa ja elokuvissa; jälkimmäisistä tunnetuimpia olivat "Rakastajia ja muita veijareita" (1970) ja "Riemuloma Riossa" (1984).


title: Joseph Bologna

text: Käsikirjoitustyöstään Bologna sai vuonna 1971 Oscar-ehdokkuuden. Hänellä oli vaimo Renée ja poika Gabriel Bologna.


title: Espoon kaupunginkirjasto

text: Espoon kaupunginkirjasto on Espoossa toimiva yleinen kirjasto. Espoon kaupunginkirjastolla on 14 asiakaspalvelupistettä, kaksi kirjastoautoa, potilaskirjasto ja osasto hakeutuvalle kirjastotoiminnalle. Espoon kaupunginkirjasto on osa HelMet-kirjastoa. HelMet-kirjasto on Espoon, Helsingin, Kauniaisten ja Vantaan kaupunginkirjastojen kokonaisuus, jolla on yhteinen kokoelmaluettelo ja yhteiset käyttösäännöt.


title: Espoon kaupunginkirjasto

text:
Espoon kaupunginkirjasto on Suomen suurimpia yleisiä kirjastoja. Vuonna 2011 Espoon kaupunginkirjaston kokoelmissa oli 841 848 nidettä ja kirjaston kokonaislainaus oli 4 206 141 lainausta.
Yleisen kirjaston historia Espoossa alkoi 1860-luvulla Espoon kirkon sakastissa. Vuonna 1873 kirjasto siirtyi kirkon sakastista Lagstadin kansakoululle, ensin luokkahuoneeseen, myöhemmin voimistelusaliin. Vuonna 1937 Espoon kirjastolautakunta päätti jakaa Espoon kirjastolaitoksen kahtia suomenkieliseen ja ruotsinkieliseen kirjastoon. Tämän päätöksen myötä Leppävaaran piirikirjastosta tuli Espoon suomenkielinen kantakirjasto. Espoon kirjastolaitoksen yhdistyttyä vuonna 1962, suomenkielisestä kantakirjastosta tuli Espoon kaupunginkirjaston pääkirjasto. 1990-luvun lopulla Espoossa palattiin aluekirjastomalliin ja nykyään Espoon kaupunginkirjastolla ei ole pääkirjastoa. Aluekirjastot toimivat Leppävaaran, Tapiolan, Matinkylä/Olarin, Keski- ja Pohjois-Espoon ja Espoonlahden alueilla.


title: Espoon kaupunginkirjasto

text: Pääkaupunkiseudun yleisten kirjastojen yhteistyö käynnistyi 1970-luvulla, kun Espoossa, Helsingissä, Kauniaisissa ja Vantaalla siirryttiin yhteiseen kirjastojärjestelmään ja yhteiseen kokoelmaluetteloon.


title: Espoon kaupunginkirjasto

text: Espoon kaupunginkirjasto toimi maakuntakirjastona vuodesta 1978 vuoteen 2010 asti. Alun perin toiminta-alueena oli vuoteen 1998 Uudenmaan lääni Helsingin kaupunkia lukuun ottamatta. Vuonna 1999 maakuntakirjastojen toiminta-alueet muuttuivat vastaamaan maakuntien alueita, siten että kaikki muutokset maakuntakirjastojen alueisiin tehdyt muutokset perustuvat siitä alkaen maakuntajaon muutoksiin. Sen vuoden alussa Artjärvi ja Orimattila siirtyivät Espoon maakuntakirjastoalueesta Lahden maakuntakirjastoalueeseen. Toiminta-alue käsitti vuosina 1999–2000 Uudenmaan ja Itä-Uudenmaan maakunnat, pois lukien Helsinki. Vuoden 2001 alussa Itä-Uudenmaan seitsemän kuntaa erotettiin omaksi maakuntakirjastoalueeksi, maakuntakirjaston oikeudet siellä sai Porvoon kaupunginkirjasto. Espoon maakuntakirjaston toiminta-alue jäi käsittämään Uudenmaan maakunnan Helsinkiä lukuun ottamatta. Vuoden 2011 alussa Uudenmaan ja Itä-Uudenmaan maakunnat yhdistettiin, ja Espoon kaupunginkirjasto luopui maakuntakirjasto-oikeuksistaan. Porvoon kaupunginkirjastosta tuli siinä yhteydessä koko Uudenmaan (pl. Helsinki) maakuntakirjasto.


title: Edward Bond

text: Edward Bond (s. 18. heinäkuuta 1934) on brittiläinen näytelmäkirjailija ja elokuvakäsikirjoittaja.


title: Edward Bond

text: Bond syntyi Lontoossa työläisluokan perheeseen. Hän joutui evakkoon toisen maailmansodan aikana, jätti 15-vuotiaana koulun ja palveli kaksi vuotta Britannian armeijassa.


title: Edward Bond

text: Bond, jonka ensimmäinen tuotettu näytelmä esitettiin 1962, tunnetaan muun muassa teoksesta "Saved" (1965).


title: Edward Bond

text: Suomeksi Bondin näytelmistä on toteutettu "Kesä" (Summer, Suomen Kansallisteatteri 1982), "Meri" (The Sea, Helsingin Kaupunginteatteri 1974) sekä "Pelastettu" (Saved, Tampereen Työväen Teatteri 1966 ja Savonlinnan kaupunginteatteri 1990).


title: Richard Briers

text: Richard David Briers (14. tammikuuta 1934 – 17. helmikuuta 2013) oli brittiläinen näyttelijä. Hänet tunnetaan muun muassa rooleistaan televisiosarjoissa "Marriage Lines", "The Good Life" ja "Laakson kuningas".


title: Richard Briers

text: Briers syntyi Raynes Parkissa, Lontoon eteläisessä lähiössä. Hän opiskeli näyttelijäksi RADA:ssa. Briers tunnetaan televisioroolien lisäksi työstään teatterissa ja ääninäyttelijänä.


title: Richard Briers

text: Briers nimettiin Brittiläisen imperiumin ritarikunnan upseeriksi vuonna 1989 ja komentajaksi 2003. Hän oli vuodesta 1958 alkaen naimisissa Ann Daviesin kanssa. Pariskunnalla oli kaksi tytärtä.


title: Tero Räty

text: Tero Räty (s. 14. huhtikuuta 1978 Valkeakoski) on suomalainen kilpauransa päättänyt kilpauimari. Hän on kotoisin Valkeakoskelta ja edusti urallaan Tampereen Uimaseuraa. Alun perin hän ui Valkeakosken Uimaseurassa. Räty lopetti kilpauransa vuonna 2007.


title: Tero Räty

text: Räty erikoistui lyhyen radan uintimatkoille. Hänen paras saavutuksensa oli sekauintiviestin hopeamitali Helsingin lyhyen radan Euroopan-mestaruuskilpailuista 2006.


title: Tero Räty

text: Räty ui Helsingissä 8. joulukuuta 2006 lyhyellä radalla 50 metrin selkäuinnin Suomen ennätyksen 24,44 sekuntia. Ennätys kesti lähes 12 vuotta, kunnes Niko Mäkelä alitti sen marraskuussa 2018.


title: August von Pelzeln

text: August von Pelzeln (10. toukokuuta 1825 Praha – 2. syyskuuta 1891 Oberdöbling) oli itävaltalainen lintutieteilijä.


title: August von Pelzeln

text: Pelzeln työskenteli Wienin keisarillisessa museossa 40 vuoden ajan ja oli vastuussa museon nisäkäs- ja lintukokoelmista. Hän työskenteli Johann Nattererin Brasiliasta vuonna 1822 keräämien lintujen parissa ja kuvaili 343 tieteelle uutta lintulajia, muun muassa kalliovilistäjän ("Xenicus gilviventris"). Hän joutui lopettamaan työnsä museossa sairastuttuaan vakavasti.


title: August von Pelzeln

text: 30. huhtikuuta 1857 Pelzeln lähti maailmanympäripurjehdukselle Triestestä fregatti Novaralla ja palasi matkalta 30. elokuuta 1859. Matkasta hän laati teoksen "Reise der österreichischen Fregatte Novara um die Erde in den Jahren 1857, 1858, 1859 unter den Befehlen des Commodore B. von Wüllerstorf-Urbair (1864–1875)".


title: August von Pelzeln

text: Pelzeln kirjoitti teokset "Ornithologie Brasileiras" (1871) ja "Beiträge zur Ornithologie Südafrikas" (1882).


title: August von Pelzeln

text: Otto Finsch nimesi pohnpeinkottaraisen ("Aplonis pelzelni") hänen kunniakseen. Sen lisäksi hänen kunniakseen on nimetty madagaskarinuikku ("Tachybaptus pelzelnii"), ruskoelenia ("Elaenia pelzelni"), rusorintatypäkkö ("Pseudotriccus pelzelni"), vaaleapuumuura ("Thamnophilus pelzelni"), harmaavatsamuura ("Myrmeciza pelzelni"), kaitanokkakutoja ("Ploceus pelzelni") ja punavatsakerttuli ("Granatellus pelzelni").


title: Arne Hovde

text: Arne Hovde oli norjalainen mäkihyppääjä, joka kilpaili 1930-luvun alkupuolella. Hän voitti hopeaa mäkihypyssä vuoden 1934 hiihdon maailmanmestaruuskilpailuissa Sollefteåssa.


title: Hans Vinjarengen

text: Hans Vinjarengen (20. elokuuta 1905 Nordre Land – 1. helmikuuta 1984 Oslo) oli norjalainen yhdistetyn kilpailija. Hän voitti kaksi maailmanmestaruutta ja saavutti kaksi olympiamitalia.


title: Hans Vinjarengen

text: Vinjarengen saavutti yhdistetyssä olympiahopeaa Sankt Moritzin talviolympialaisissa 1928. Hän kaatui mäessä toisen hyppynsä ja hävisi maanmiehelleen Johan Grøttumsbråtenille. Zakopanessa 1929 ja Oslossa 1930 Vinjarengen voitti maailmanmestaruuden. Lake Placidin olympialaisissa 1932 epäonnistui hiihdossa ja saavutti pronssia kahden maanmiehensä takana. Sollefteån MM-kisoissa 1934 ja Lahden MM-kisoissa 1938 hän saavutti pronssia.


title: Hans Vinjarengen

text: Holmenkollenin kisojen yhdistetyn Vinjarengen voitti vuosina 1930 ja 1933. Salpausselän Kisoissa hän oli ykkönen vuonna 1933.


title: Hans Vinjarengen

text: Mäkihypyssä Vinjarengen sijoittui MM-kisoissa viidenneksi Zakopanessa 1929 ja seitsemänneksi Sollefteåssa 1934.


title: Nihilist

text: Nihilist on ruotsalainen Nicke Anderssonin Tukholmassa vuonna 1987 perustama death metal -yhtye. Suurin osa yhtyeen jäsenistä löytyi Tukholman Tunnelbanan asemilla juhlivasta metallimusiikista pitävästä joukosta, joka tunnettiin nimellä "Bajsligan". Yhtye hajosi vuonna 1989 julkaistuaan kolme demoa, joista julkaistiin vuonna 2005 kokoelma nimeltään "1987–1989".


title: Nihilist

text: Pian yhtyeen hajottua suurin osa jäsenistä perusti death metal -yhtye Entombedin.


Jalkapallon Euroopan-mestaruuskilpailut 1984 järjestettiin Ranskassa 12. kesäkuuta – 27. kesäkuuta 1984. Kyseessä olivat seitsemännet jalkapallon Euroopan mestaruuskilpailut. Lopputurnaukseen osallistui kahdeksan joukkuetta, joista Ranska selvisi mukaan isäntämaan ominaisuudessa, muut seitsemän maata karsintojen kautta.


title: Jalkapallon Euroopan-mestaruuskilpailut 1984

text: Euroopan mestaruuden voitti Ranska, joka kukisti Pariisissa pelatussa loppuottelussa Espanjan Michel Platinin ja Bruno Bellonen maaleilla 2–0. Platini teki kisoissa peräti yhdeksän maalia viidessä ottelussa.


title: Los Cristianos

text: Los Cristianos on Kanariansaariin kuuluvalla Teneriffan saarella sijaitseva kylä. Sen asukasluku on 16 883 (2006) ja se sijaitsee Aronan kunnassa. Kylän keskusta sijaitsee samannimisen lahden pohjukassa, mutta kaupunki kasvaa sisämaahan päin.


title: Los Cristianos

text: Toisin kuin turisteja kuhisevan naapurin Playa de las Américasin, Los Cristianosin historia yltää pidemmälle kuin 1970- ja 1980-lukujen matkailuryntäykseen. Useiden vuosien ajan kylä oli hiljainen kalastajakylä. Nykyään kylä on suosittu matkailukohde ja se tarjoaa kävijöilleen kaksi hiekkarantaa sekä useita ravintoloita. Matkailijoille on tarjolla runsaasti erilaisia yöpymispaikkoja.


title: Los Cristianos

text: Kaupungissa sortui kerrostalo huhtikuun 14. päivänä vuonna 2016. Kuolunuhrien määrästä ei ole vielä tietoa.


title: Boyd Alexander

text: Boyd Francis Alexander (16. tammikuuta 1873 – 2. huhtikuuta 1910) oli englantilainen tutkimusmatkailija, lintutieteilijä ja upseeri (luutnantti).


title: Boyd Alexander

text: Boyd Alexander oli everstiluutnantti Boyd Francis Alexanderin vanhin poika. Hänen äidinisänsä oli David Wilson, joka perusti erään Intian kuuluisimmista hotelleista, Great Eastern Hotel Kalkutassa.


title: Boyd Alexander

text: 1897 hän johti tutkimusretken Kap Verden saarille ja 1904 Fernando Polle.


title: Boyd Alexander

text: Alexander osallistui tutkimusretkelle, joka tehtiin läpi Afrikan Nigeristä Tšadjärvelle ja Niilille. Matka alkoi helmikuussa 1904 Nigerjoen suulta ja hän palasi Englantiin helmikuussa 1907. Hänellä oli kumppaneinaan veljensä Claud, joka kuoli lokakuussa 1904, kapteeni G. B. Gosling, joka kuoli Niangarassa kesäkuussa 1906 ja José Lopes. Matkastaan hän laati teoksen "From The Niger To The Nile" (1907). Vuonna 1908 Skotlannin kuninkaallinen maantieteellinen seura palkitsi hänet kultaisella mitalilla hänen 3-vuotisesta matkastaan Afrikan halki. Myös Alankomaiden Kuninkaallinen maantieteellinen seura palkitsi hänet kultamitalilla.


title: Boyd Alexander

text: 1909 Alexander ja Lopes purjehtivat takaisin Afrikkaan. He vierailivat Claudin haudalla Maifonissa Bornussa ja jatkoivat sitten Ouadaihin. Alexander sai surmansa selkkauksessa paikallisten asukkaiden kanssa lähellä Nyeriä. Ranskalaiset sotilaat hakivat hänen ruumiinsa ja hautasivat hänet veljensä viereen Maifoniin.


title: Boyd Alexander

text: Alexander kuvaili ja nimesi lukuisia lintulajeja ja alalajeja, muun muassa harmaapääharlekiinin ("Smithornis sharpei") ja rasonkiurun ("Alauda razae").


title: Mark Strand

text: Mark Strand (11. huhtikuuta 1934 – 29. marraskuuta 2014) oli yhdysvaltalainen runoilija. Hän syntyi Prinssi Edwardin saarella, Kanadassa, ja opiskeli myös kuvataidetta.


title: Mark Strand

text: Strand oli Yhdysvaltain taiteiden ja kirjallisuuden akatemian jäsenenä vuodesta 1981. Hän toimi "Poet Laureatena" vuosina 1990–1991.


title: Mark Strand

text: Strand voitti vuonna 1999 runouden Pulitzer-palkinnon teoksellaan "Blizzard of One".


title: Gregorio Álvarez

text: Gregorio Conrado Álvarez Armelino (26. marraskuuta 1925 – 28. joulukuuta 2016 Montevideo) oli uruguaylainen kenraali, joka toimi maan "de facto" -presidenttinä sotilashallituksen aikana 1981–1985.


title: Gregorio Álvarez

text: Sotilassuvusta oleva Álvarez meni Uruguayn sotilasakatemiaan 1940 ja kohosi Montevideon ratsupoliisin komentajaksi 1962. Hänet ylennettiin kenraaliksi 1971. Sotilaiden kaapattua vallan 1973 Álvarezista tuli kansallisen turvallisuusneuvoston (Consejo de Seguridad Nacional) pysyvä sihteeri. Helmikuussa 1978 hänet nimitettiin maavoimien komentajaksi.


title: Gregorio Álvarez

text: Vuonna 1980 maa äänesti sotilashallituksen laillistamisesta ja demokratiaan palaamisesta. Álvarez pakotti turvallisuusneuvoston nimittämään hänet presidentiksi 1. syyskuuta 1981 lähtien. Hän laajensi sotilashallituksen sortotoimia Tupamaros-sissejä ja ammattiliittoja vastaan menettäen suuren kansansuosionsa ja armeijan tuen. Hän asettui ehdolle parlamentti- ja presidentinvaaleissa 1984. Julio María Sanguinettin voitettua vaalit Álvarez erosi presidentinvirasta.


title: Gregorio Álvarez

text: Álvarez sai seuraajansa myöntämän armahduksen 1986, mutta Tabaré Vázquezin Frente Amplion marraskuun 2004 vaalivoiton jälkeen Álvarezin osuutta vallankaappaukseen ja laittomuuksiin alettiin tutkia. Joulukuussa 2007 hänet asetettiin syytteeseen sotilasvallan (1973–1985) aikana tapahtuneista katoamisista.


title: Gregorio Álvarez

text: Álvarez tuomittiin 25 vuoden vapausrangaistukseen lokakuussa 2009.


title: Sapelitanssi

text: Sapelitanssi eli Miekkatanssi on Aram Hatšaturjanin "Gajane"-baletin viimeinen osa. Baletti valmistui vuonna 1942 ja sai ensiesityksensä samana vuonna. Tanssi muistuttaa perinteistä armenialaista kansantanssia ja ennen kaikkea sotatanssia. Sapelitanssi esitetään hyvin nopeasti. Vaikka tanssi on alkujaan sävelletty sinfoniaorkesterille, siitä on tehty myös useita rockversioita.


title: Sapelitanssi

text: Tunnetuimman kevyen musiikin version siitä on tehnyt rockmuusikko Dave Edmunds jonka läpimurto hänen tulkintansa sapelitanssista oli.


title: Tamás Molnár

text: Tamás Molnár (s. 2. elokuuta 1975 Szeged) on unkarilainen vesipalloilija, hän on vuosia ollut yksi maansa avainpelaajia lajissaan.


title: Tamás Molnár

text: Molnar debytoi nuorten maajoukkueessa vuonna 1997 ja A-maajoukkueessa vuotta myöhemmin. Hän joukkueineen saavutti olympiakultaa Sydneystä 2000 ja Ateenasta 2004. Hän oli mukana myös voittamassa Unkarille maailmanmestaruutta Barcelonasta 2003.


title: Tamás Molnár

text: Molnar on 192 cm pitkä ja painaa 98 kg.


title: Isar

text: Isar on Itävallan Tirolissa ja Saksan Baijerissa virtaava joki. Joki saa alkunsa Scharnitzin kylässä Karwendelin vuoristossa Tirolissa ja laskee Deggendorfin kaupungin lähellä Tonavaan Baijerissa. Joki on yli 260 kilometriä pitkä ja väkirikkaimmat kaupungit sen varrella ovat München, Freising ja Landshut.


title: Isar

text: Keskiajalla Isar ei virrannut Münchenin läpi vaan sen ohitse, ja tämän takia sen yli kulki vain yksi silta. 1800-luvulla kaupunkialueen laajentumisen myötä siltoja rakennettiin lisää, ja nykyään niitä on Münchenissä noin 25 kappaletta.


title: Isar

text: 1850-luvun puolivälissä joen penkat suojattiin tulvien varalta koko Münchenin alueella ja vierekkäiset pienemmät virrat yhdistettiin pääuomaan. Vuonna 1854 joki tulvi erityisen pahasti katastrofisin seurauksin, minkä jälkeen rakennettiin Sylvensteinin tekoallas säätelemään joen pinnankorkeutta.


title: Constantine Samuel Rafinesque

text: Constantine Samuel Rafinesque tai Constantine Samuel Rafinesque-Schmaltz (22. lokakuuta 1783 Istanbul – 18. syyskuuta 1840 Philadelphia) oli ranskalaissyntyinen, Yhdysvalloissa vaikuttanut kiistelty monitieteilijä, muun muassa kasvi- ja kielitieteilijä.


title: Constantine Samuel Rafinesque

text: Rafinesque syntyi Galatassa, Konstantinopolin esikaupungissa. Hänen isänsä F. G. Rafinesque oli ranskalainen kauppias Marseillesta ja äitinsä saksalainen mutta Konstantinopolissa syntynyt M. Schmaltz. Constantine vietti nuoruutensa Marseillessa ja opiskeli pääasiassa omin päin. 12-vuotiaana hän oli oppinut kasvitieteellistä latinaa ja aloittanut herbaarion keräämisen.


title: Constantine Samuel Rafinesque

text: Vuonna 1802 hän matkusti Yhdysvaltoihin, missä hän tutustui useimpiin nuoren valtion harvoista botanisteista. 1805 hän palasi Eurooppaan ja asettui Sisilian Palermoon, jossa hän menestyi niin hyvin kaupankäynnillä, että saattoi vetäytyä eläkkeelle 25-vuotiaana ja ryhtyä täysipäiväiseksi luonnontutkijaksi. Jonkin aikaa hän työskenteli Yhdysvaltain konsulin sihteerinä. Sisiliassa hän tutki kasveja ja kaloja ja nimesi useita tieteelle uusia lajeja. Rafinesquen pojan kuoltua 1815 hän itse jätti puolisonsa ja muutti takaisin Yhdysvaltoihin. Hänen laivansa "Union" upposi Connecticutin rannikolla ja hän menetti kaikki kirjansa (50 laatikollista) ja kokoelmansa, muun muassa yli 60 000 simpukan- ja kotilonkuorta.


title: Constantine Samuel Rafinesque

text: New Yorkissa hänestä tuli vastaperustetun Luonnonhistoriallisen lyseon ("Lyceum of Natural History") perustajajäsen. Vuoteen 1818 mennessä hän oli kerännyt ja nimennyt yli 250 uutta kasvi- ja eläinlajia.


title: Constantine Samuel Rafinesque

text: Vuonna 1819 Rafinesquesta tuli Transylvanian yliopiston kasvitieteen professori Kentuckyn Lexingtonissa. Hän myös antoi yksityisopetusta ranskan- ja italian kielissä. 1817 hänen kirjansa "Florula Ludoviciana" herätti runsaasti kritiikkiä kasvitieteilijäkollegoissa. Hänen tutkimuksiaan arvosteltiin epämääräisiksi. Keväällä 1826 hän erosi yliopistosta riitaannuttuaan rehtori Horace Holleyn kanssa.


title: Constantine Samuel Rafinesque

text: Rafinesque muutti Pennsylvanian Philadelphiaan, missä hän luennoi ja jatkoi julkaisutoimintaa, enimmäkseen omakustanteina. Hänen kirjastaan "Medical Flora, a Manual of the Medical Botany of the United States of North America" (1828–1830) tuli hänen taloudellisesti menestynein työnsä. "Herbarium Rafinesquianum"issa hän kuvaili lukuisia uusia kasvilajeja. Hän kiinnostui myös Lewisin ja Clarkin tutkimusretken aineistoista. Niihin perustuen hän nimesi preeriakoiran ("Cynomys ludovicianus"), valkojalkahiiren ("Peromyscus leucopus") ja muulipeuran ("Odocoileus hemionus").


title: Constantine Samuel Rafinesque

text: Vuosina 1836–1838 julkaisemissaan teoksissa hän ehdotti satoja uusia kasvisukuja ja tuhansia uusia kasvilajeja. Valtaosaa näistä nimistä ei kuitenkaan hyväksytty tieteellisissä piireissä.


title: Constantine Samuel Rafinesque

text: Rafinesquen teoriat olivat evoluutioteorian valmistelua. Hänen on väitetty kehittäneen evoluutioteorian ennen Charles Darwinia mutta hänellä ei ollut aavistustakaan luonnonvalinnasta ja hänen käsityksensä geologisista ajanjaksoista oli aivan liian rajoittunut.


title: Constantine Samuel Rafinesque

text: Vuonna 1836 hän julkaisi kaksiosaisen teoksen "American Nations", oman käännöksensä "Walam Olum"ista, lenapekansan eli deware-intiaanien vaelluskertomuksesta. Tämä kertomus on myöhemmin osoitettu huijaukseksi eikä se selvästikään ole aito intiaanidokumentti. On kuitenkin kysytty, oliko Rafinesque tätä tehdessään itse huijari vai huijauksen uhri.


title: Constantine Samuel Rafinesque

text: Hänen merkittävin saavutuksensa Pohjois-Amerikan esihistorian selvittämisessä olivat hänen erityisesti Ohio-joen laaksossa tekemänsä havainnot arkeologisista kohteista, jotka hän myös ensimmäisenä nimesi "Amerikan muinaismuistomerkeiksi" ("Ancient Monuments of America"). Hän luetteloi yli 500 tällaista kohdetta, joista suuri osa on sen jälkeen tuhoutunut. Hän ei koskaan itse suorittanut kaivauksia, vaan tarkkojen muistiinpanojen, piirrosten ja kirjallisten kuvausten avulla dokumentoi paikat, joilla hän kävi.